text:
NOTICIA
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now 15,- awg ?
Polis a detene homber cu lo tabata hasi fastioso y menasa hende na Palm Beach
Diahuebs anochi a drenta informe di cu lo tin un persona ta hasi fastioso y menasa hende na Palm Beach. Mesora a dirigi un patruya na e sitio. Na yegada…
Accidente entre 3 auto cu hende herida na Moko
Diahuebs anochi a drenta informe di un accidente cu hende herida na Moko. Mesora a dirigi tanto polis como ambulans na e sitio. Na yegada di e patruya a bin…
Homber lo a kibra drenta den cas di su omo, a los schroef for di kozijn pa drenta paden
Diahuebs anochi a drenta informe di un caso di inbraak na San Fuego. Mesora a dirigi un patruya na e sitio. Na yegada di e patruya a bin compronde cu…
Un dama blond den un vwagen Suzuki Ignis shinishi a ocasiona un accidente hit & run na rotonde dilanti airport y a core bay den verboden
Diahuebs anochi a drenta informe di un accidente na e rotonde dilanti airport, mesora a dirigi un patruya na e sitio. Na yegada di e patruya a bin compronde cu…
REUNIONNAN FRUCTIFERO CU COMISION DI CONSEHO DEN CUADRO DI HUSTICIA Y ASUNTONAN SOCIAL
ORANJESTAD – Diahuebs mainta a tuma luga dos diferente reunion, caminda a trata prome e tema di rijbewijs sigui pa un otro reunion cu a toca e tema di transformacion di Scol di Polis pa un Academia di Husticiay Siguridad. Minister di Husticia y Asuntonan Social, señor Rocco Tjon a reuni prome cu e “Vereniging Rijscholen Aruba” (VRA), DWJZ, KPA y representante di Ministerio di Husticia y Asuntonan Social pa cuminsa den cuadro di e comision cu a wordo lanta pa elimina tur trabou cu tin di haber cu rijbewijsfor di Cuerpo Policial. E meta final di e comision aki ta pa duna conseho y presenta un plan di maneho pa con por trecemiho contenido na henter e proceso cu…
Minister di Enseñansa y Deporte Endy Croes a reuni cu Sindicato SIMAR hunto cu Instructornan di Landamento.
ORANJESTAD – Diamars ultimo Minster Endy Croes a reuni cu Sindicato SIMAR, un reunion di seguimento riba e topico di instructornan di landamento, sra. Josephine Abertus, hunto cu sra. Carol Boekhoudt y otro representantenan a atende e reunion aki….
Resumen di casonan di COVID-19 na Aruba.
ORANJESTAD- 21 oktober 2021. Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente….
Polis a logra detene sospechoso W. busca pa joyriding di auto di turista y a detene su tata tambe
Diahuebs atardi polis atento a topa cu un Nissan March cu tabata tin un sospechoso busca pa justicia. Mesora a para e auto aki y a detene e sospechoso cu…
DIA DI BISTI NA ROS EN CONEXION CU CONSCIENTISACION DI CANCER DI PECHO
Un malesa duro cu no ta discrimina ORANJESTAD– October ta luna di conscientisacion di cancer di pecho y mundo henter ta para keto y reconoce tur esnan cu a fayece den nan lucha contra e malesa di cancer di pecho. Guereronan cu na final e curpa a cansa y nan ta awor na un miho luga caminda cu no tin sufrimento mas. Tambe nos ta reconoce e lucha di esnan cu awor ta luchando cu cancer di pecho, tanto hende muhe como hende homber cu tin e malesaaki. Diabierna 22 di October 2021 ta dia di bisti na roos enconexion cu conscientisacion di cancer di pecho. PromeMinister Evelyn Wever-Croes ta haci un peticion pa bisti algo roos pa asina mustra sosten na e luna di conscientisacion di cancer na pecho, na e guereronan cu a bay nos dilanti y na e luchadonan especialmente pa nan…


c: text/html

text:
Bushiri – Diahuebs atardi autoridad ta haya un informacion cu na e area nobo di recreacion situa na e flatnan di Bushiri, tin un tas cu arma di candela aden.
Mas cu claro e tas no ta yega su so eynan. Mes ora un team di polis a sali pa e sitio y tawata observa, con esnan cu supuestamente ta hungando “inocentemente”, tin un arma di candela y cu bala den nan poder.
Polisnan a bay ariba e persona cu nan lo a indica cu e tin e arma, pero e momento ey ta bin topa cu balanan, municion.
Depues di un rato ta bin haya e arma di candela mes.
Mes ora a detene dos persona, cu ta e sospechosonan principal cu tin di haci cu e incidente aki.

robotstxt: allowed

filter: keep


text:
Cu criminalidad a aumenta no ta un topico di debate of discusion mas. E ta e preocupacion mas grandi di e ciudadano. Durante tur bishita di cas esaki ta wordo vocifera tambe. Estadisticanan tambe ta prueba esaki, cu un aumento di esnan hoben cera na KIA.
Nos energia mester wordo uza pa trece solucionnan padilanti, y ehecuta e plannan tambe. Pero pa trece cambio y ehecuta plannan cu ta bay alivia e dolor di pueblo, mester acepta si cu tin un problema grandi. Si no acepta esaki, pueblo por ta sigur cu no lo bin cambio tampoco.
Prevencion
Pa preveni criminalidad bou di nos hobennan ta rekeri un maneho integral. Un maneho integral caminda tin “meldpunten” defini y conoci pa tur hende, departamento y organisacionnan. Asina aki mayornan, docente, profesionalnan di tur departamento por laga registra tur informacion central. Asina aki ta garantisa cu ayudo y guia ta yega na e momento adecua pa e hoben. Un “meldpunt” lo facilita e trabou di nos polisnan y haci posibel cu ora tin un melding di por ehempel violencia domestico, e hoben ta e punto central y por acudi mesora na e instancia concerni cu por brinda e ayudo necesario.
Cada scol na Aruba, departamento den husticia y organisacionnan cu tin un rol crucial pa señala problema bou di nos hobennan, mester tin e conocemento y e personal specialisa den e materia aki. A traves di un “opleidingsplan” por brinda e personal existente workshops pa amplia nan conocemento pero mester recluta e personal specialisa tambe. Nos tin hopi profesional cu ta solicita, manera trahadonan social, psicologo, social pedagogico hulpverleners, pero nan no ta haya trabou. E ta di suma importancia pa recluta e personal aki pa asina un bon guia por wordo brinda na e hobennan y ora ta necesario e hoben por ricibi e ayudo profesional door di e instancia cu lo sigui cu e guia. E ta inaceptabel cu tur departamento cu tin un rol crucial den e trayecto aki, no tin suficiente personal. Bureau Slachtofferhulp por ehempel tin 1 persona so ta traha pa henter Aruba, Sociale Zaken y Reclassering falta personal.
Pa frena e situacion actual lo introduci profesionalnan riba e tereno social pa traha hunto cu e polisnan di bario. Asina aki e ayudo brinda, na problemanan social, door di Cuerpo Policial lo ta mas completo. Banda di esaki tambe lo zorg pa introduci trahadonan social na mayoria scol, asina aki no solamente brindando ayudo na nos docentenan y e hobennan cu mester di guia profesional, pero tambe brindando nos yiunan di tera cu ta studia un cupo di trabou pa hiba Aruba padilanti.
Monitor y evalua
A traves di un maneho integral lo mester introduci un “risico jongeren overleg” pa asina aki constantemente ta evalua e hoben cu por desvia di e bon caminda. Esaki ta un maneho cu mester wordo ehecuta tambe, y no tin’e solamente riba papel. Y pa esaki por funciona debidamente mester cuminsa na recluta e personal cu nos tin mester di dje berdaderamente. Por ultimo lo aloca fondo specialmente pa e problematica di “prevencion di criminalidad bou di nos hobennan” pa asina aki e recursonan wordo uza door di e instancia cu tin mester di dje na e momento ey, y pa evita cu e recursonan ta wordo uza pa un otro proposito cu no ta prevencion.


text:
KRALENDIJK – Kolegio Ehekutivo di Boneiru a saka e senarionan di emergensia pa suministrashon di elektrisidat atrobe, awor ku a pone beslag riba e zeta i instalashonnan di Bopec.
E kompania merikano ConocoPhillips asina ke kobra parti di un indemnisashon di dos mion dòler kontra e kompania di zeta di estado venesolano PdVSA.
Bopec, propiedat di PdVSA, ta e úniko suministradó di zeta pa e sentral di elektrisidat di ContourGlobal. E tin un kapasidat di 10 mion barí di zeta. E stòk ku e produsente a paga kaba por usa normalmente i ta sufisiente pa dos siman di produkshon, e kompania ta bisa. Loke ta bai sosodé despues no ta kla. Segun gobièrnu di Boneiru e siman aki ta deliberá ku ConocoPhillips i PdVSA/Bopec.
‘Solushon duradero’
ConocoPhillips na promé instansha ta pone e responsabilidat pa e konsekuenshanan ku e blòkeo por tin pa pueblo boneriano serka PdVSA, ku na 2007 a ekspropiá poseshon ilegalmente. Pero e kompania ta agregá ku huntu ku outoridatnan lokal e ke traha na un solushon pa e problemanan eventual ku por surgi na e isla.
For di kuminsamentu di 2018 a kompilá senario di emergensia pa suministrá kombustibel na ContourGlobal na un manera alternativo. E tempu ei mantenshon Bopec tabata atrasá. Den e dianan binidero Boneiru ta deliberá tambe ku e ministerionan envolví na Den Haag tokante ‘un solushon duradero’.
Chamber of Commerce internashonal den un kaso di arbitrahe largu tokante nashonalisashon di propiedat venesolano na 2007, riba 25 di aprel a otorgá 2.04 miar dòler na ConocoPhillips. E gobièrno di Hugo Chavez e tempu ei a nashonalisá e poseshonnan di hopi kompania di zeta strañero. Banda di Conoco, Exxon Mobile tambe tin kaso di arbitrahe ta kore.
ConocoPhillips den arbitrahe a eksihí 22 miar dòler serka ICC, pero el a haña 2 miar so. Pasobra Venezuela i PdVSA ta pober i no ta paga, ta pone beslag riba poseshon pafó di Venezuela. Ta posibel ku den e kaso ei ConocoPhillips por asta bende e zeta i e terminalnan.


text:
Willemstad, 5 di yüli, 2021 – Sr. Gilbert Martina, ku for di desèmber 2019 ta karga e funshon di interim CEO di CMC, a keda selektá komo e mihó kandidato pa duna guía na e hòspital. Gilbert Martina a wòrdu nombrá 1 di yüli pa un kontrakt di 4 aña. Su ròl ta inkluí maneho di operashonnan diario i pa balansá e défisit finansiero; pa desaroyá turismo médiko komo un forma di entrada pa CMC i pa haña akreditashon di JCI. E proseso di selekshon a kuminsá na ougùstùs di aña pasá i a wòrdu guiá pa un komishon ku a keda nombrá pa e Hunta di Komisario di CMC Exploitatie. Presidente di e komishon tabata prof. Dr. Ernst Kuipers, miembro di e Hunta di Komisario di CMC, CEO di Erasmus Medisch Centrum i presidente di e Landelijke Commissie Acute Zorg Nederland. Segun Kuipers : “Hunta di komisarionan ta sumamente satisfecho di por a apuntá Sr. Gilbert Martina komo CEO di CMC. Komo direktor interino, Gilbert Martina a guia CMC komo un eksperto durante di e periodo di inisio i tambe e pandemia resién di Covid. Nos ta desea Gilbert Martina, huntu ku tur koleganan di CMC, hopi eksito den e temporada benidero.
Russel & Reynolds Associates, un ofisina mundial di konsulta, a sòru pa reklutashon i selekshon di e kandidatonan. E kantidat di kandidatonan a keda redusí te 4 i despues a sigui un proseso strikto pa garantisá ku e kandidato ku mas eksperiensia i konosementu di eksplotashon di un hòspital na Kòrsou lo keda selektá. E proseso a inkluí un profil pa e funshon di CEO ku a keda definí anteriormente, un longlist, un shortlist i un entrevista ku e miembro di e komishon di selekshon.
Sr. Martina tin un MBA di Webster University na Leiden, un master den Chemical Engineering, un bachelor den Chemical Laboratory Engineering di Universidat di Amsterdam i un post graduado di Rijksuniversiteit Groningen pa HRM-veranderingsmanagement. Esaki tabata e fundeshi pa e eksperiensia amplio ku sr. Martina a haña den e 20 añanan ku a sigui.
Promé ku e funshon di interim CEO na CMC, sr. Martina tabata responsabel durante dos aña – di òktober 2017 pa 2019 – pa e traspaso di e hòspital bieu (SEHOS) pa esun nobo (CMC). Su logronan ta inkluí: re-inisiashon di e programa di transishon ku tabata on hold pa motibu di konfliktonan entre partidonan, desaroyo di e modèl i vishon di kuido pa un sistema di salú kompleto pa Kòrsou ku partisipashon di tur stakeholder relevante, desaroyo di un struktura i funshonnan di organisashon, asigná tur trahadó di struktura di organisashon di SEHOS pa e struktura di organisashon di CMC, desaroyo di modelonan operashonal finansiero pa CMC Exploitatie i CMC Real Estate i desaroyo i aprobashon di un struktura di tarifa nobo di CMC.
Su karera i eksperiensia ta inkluí varios funshon den e industria kímiko, timnan di maneho di kompanianan di seguro i otro instansianan finansiero kaminda e fokùs tabata dirigí riba programanan di kambio di maneho i e guia di timnan ku ta responsabel pa tantu e operashonnan diario komo e programanan di kambio.
Den su ròl na CMC komo interim CEO entre desèmber 2019 pa awor, sr Martina a inisiá e proseso di akreditashon di JCI, lokual lo buta e hòspital riba mapa komo un di e tiki hòspitalnan ku ta akreditá pa JCI den Karibe. Esaki lo ta un logro importante pa e hòspital i tur su klientenan, pero tambe pa Kòrsou komo pais.
Sr. Martina ta duna di konosé ku ta un honor ku e la keda elehí pa e funshon aki. Na mucha mi tabata bishitá e departamentu di dermatologia di poliklínika di SEHOS frekuentemente, mirando ku mi mama tabata laborá einan komo asistente médiko. Mi promé eskoho despues di finalisá skol sekundario, tabata pa studia medisina na Hulanda, pero den mi promé aña no tabata tin lugá, pues mi a opta pa mi di dos eskoho: kímika. Mi tin un background beta, pero den transkurso di añanan mi a siña ku ‘people management’ den kombinashon ku un vishon i metanan fuerte, ta e yabi pa eksito organisatorio. Lo ta un reto grandi pa trese un balansa den e defisit finansiero i pa implementá nos slogan ‘Sirbi ku Amor’ den e DNA di tur trahadó, pero na final mi ta konvensí ku esei ta lokual tur kliente di CMC ta meresé; pa keda sirbí for di kurason, ku pashon i hopi amor.
CMC ta kontentu ku e biahe ku tin su dilanti huntu ku sr. Martina pa sigui alsa e kalidat di kuido i pa buta Kòrsou riba mapa komo un sentro pa kuido médiko eksepshonal.


text:
E accion di Afpakteam Integral di Aruba pa loke ta cobramento di boetnan atrasa y vorderingnan di belasting a duna bon resultado.
Riba 3 di juli ultimo un relato di prensa a keda publica, cu tabata contene un yamada pa paga boetnan atrasa y vorderingnan di belasting.
Den e siman ey, Ministerio Publico a cobra un suma di Afl. 57.695,-.
Departamento di Impuesto a cobra un suma di 259.188,- den e siman di 3 pa 10 di juli ultimo, entre otro relaciona cu e relato di prensa en cuestion.
Den nomber di Ministerio Publico y Departamento di Impuesto, Afpakteam ta bolbe haci un yamada na personanan cu tin boetnan atrasa of vorderingnan habri, pa bin paga.
Caha di Ministerio Publico ta habri di dialuna pa diabierna di 8.00’or di mainta pa 11.30’or di merdia y di 1.00’or pa 3.30’or di atardi.
Caha di Departamento di Impuesto ta habri di dialuna pa diabierna di 07.45’or di mainta pa 11.45’or di merdia y di 1.15’or pa 3.30’or di atardi.
Afpakteam ta un cooperacion entre Ministerio Publico (OM), Cuerpo Policial di Aruba, Aduana, Fiot (Fiscale inlichtingen- en opsporingsteam), Departamento di Impuesto, FIOD (Fiscale Inlichtingen- en Opsporingsdienst), KMar (Koninklijke Marechaussee), Kustwacht di Aruba, Meldpunt (Meldpunt Ongebruikelijke Transacties) y RST.
Crimen no ta paga!
Afpakteam ta dedica na combati criminalidad financiero economico y a cuminza traha riba prome di maart di e aña aki. Si bo persona tin informacion tocante señalnan di labamento di placa, acerca Afpakteam via mail afpakteam@kparuba.com of via tiplijn: 11141.


text:
Tin un caida den peticion pa haci test, mester corda cu mas trempan bo haci test ta miho pabo mes y mas hende bo ta proteha.
ORANJESTAD ARUBA, 30 september 2020
Departamento di Salud Publico a tuma nota cu e cantidad di personanan cu ta yega laboratorio di hospital pa haci test a baha drasticamente.
Esaki sigur ta un punto di preocupacion mirando cu cifras di positivo compara cu e cantidad di test (positive rate) no ta bahando cu mesun rapides.
Na hospital tambe ta yegando hende hopi malo cu mester wordo interna cu no a pidi asistencia di dokter di cas den un fase mas trempan.
E situacion aki sigur ta uno di lamenta y ta uno di preocupacion mirando cu tin persona cu tin sintoma ta opta pa sigui move rond y plama e virus sin pidi pa haci test. Sea pa motibonan financiero of pa motibo e sintomanan ta leve.
Departamento di Salud Publico kier a recorda comunidad cu na indicacion di sintoma di covid cu por ta paresido na griep, mesora tuma contacto cu bo dokter di cas pa bin na remarke pa por test.
No cana rond cu sintoma y pega otro persona. Tampoco warda te ora bo ta hopi malo y no por mas pa yega hospital. Tuma responsabilidad trempan y haci un test pa bo propio salud y di otronan. Mas lihe bosa cu bo ta positivo mas miho bo por cuida bo mes, cuida otro y colabora den reduci e cantidad di contagio.


text:
- Peticion pa cambio di clase, revocacion of cancelacion;
- Prueba di identificacion valido, esta paspoort, cedula of rijbewijs.
Cambia, revoca of cancela clase di marca
Descripcion
Si bo kier anula e clase di marca den cua bo marca ta registra, bo por haci un peticion pa esaki na Oficina di Propiedad Intelectual. Expansion di e producto y/of servicio of clase no ta posibel. Cambio di clase ta solamente posibel prome cu registracion di un marca (wak e termino aki bao).Ta posibel si, den caso cu ta trata di un producto of servicio nobo, pa entrega un peticion nobo pa registra e marca pa e producto nobo.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
E costo pa anula y cambia e clase di marca ta:
- Cambio di clase denter di cinco dia di trabou despues di a entrega e peticion pa inscripcion den caso cu ta sigui e procedura normal
Awg. 25,-;
- cambio di clase denter di un dia di trabou, despues di entrega e peticion pa inscripcion den caso cu ta sigui e procedura rapido
Awg. 35,-;
- revocacion di un clase/producto of servicio prome cu registracion
Awg. 10,-;
- cancela un clase despues di registracion
Awg. 25,-;
- Cancela un clase despues di publicacion
Awg. 35,-.
Ademas di e sumanan indica bao a y b mester paga tambe pa e clase mes, den caso cu ta trata di pone mas clase acerca. Pa loke ta trata cancela clase por pidi un prueba nobo. Den e caso aki mester paga e suma stipula bao di copia y prueba.
- Cambio di clase denter di cinco dia di trabou despues di a entrega e peticion pa inscripcion den caso cu ta sigui e procedura normal
Cuanto tempo ta dura pa hay'e?
Dos siman


text:
Oranjestad-Dialuna mianta Minister Otmar Oduber tabatin un conferencia di prensa conhuntamente cu Jim Hepple di AHATA; Barbara Brown di AAA, Ronella Tjin Asjoe- Croes di ATA y Myrna Jansen di Ministerio di Turismo. Intencion di e conferencia tabata na prome lugar pa informa comunidad riba e recomendacionnan cu e Comite di RevPar a presenta.
E mandatario a recorda cu 12 di mei 2014 a establece un RevPar Committee, cual a bin despues di un encuentro cu tabatin na final di januari cu tur e stakeholders, gran mayoria di e gerentenan general di e hotelnan y tur esnan den e industria. Durante e encuentro aki a conversa riba e rumbo cu a encamina pa loke ta trata e ultimo añanan den cuadro di nos turismo.
Un di e puntonan cu a resalta ta e hecho cu a pone padilanti cu kier tin un crecemento di un averahe di 9% pa loke ta trata RevPar den e proximo 3-4 aña nos dilanti, algo cu a keda aproba dor di esnan presente.
Den e cuadro aki siman pasa e mandatario a ricibi for di e Comite di RevPar, cual miembronan ta esnan presente durante e conferencia di prensa cu Minister Oduber, cu excepcion di Andy Osbourne di ATSA cu no por tabata presente, un rapport cu diferente recomendacionnan.
Minister Otmar Oduber a indica cu continuamente Gobierno a bin ta den dialogo cu sector priva pa por logra e metanan cu a pone dilanti y kier sigui den e direccion aki. El a bisa cu proximamente ta bay papia riba maneho pa loke ta trata hotelnan, cantidad di camber, expansionnan cu lo tin den e proximo añanan nos dilanti. “Importante ta pa nos por keda concentra riba e calidad di turista, manera e cifranan te na e momentonan aki ta refleha”. Pesey e ta considera importante pa por haya e documento aki pa percura pa por traha hunto pa logra e meta pa por mehora Producto di Pais Aruba cu lo tin como consecuencia e crecemento averahe di 9% den RevPar, cual ta un indice cu por extrapola pa loke ta trata e gastonan di turista na Aruba.
Minister di Turismo a bisa cu e ta sumamente satisfecho cu e trabou cu a wordo haci unda cu cada un tin responsabilidad pa bay carga. Tin 3 punto di recomendacion presenta pa e comite. Ta papia aki di accionnan cu mester wordo tuma dor di hotelnan; accionnan cu mester wordo tuma dor di Gobierno y; accionnan cu mester wordo tuma dor di ATA y partnernan pa por logra atrae, mantene y engrandece e cantidad di bishitantenan cu un entrada mas halto.
E comite a reparti e tareanan y reponsabilidadnan pa cual a compromete cu otro den 3 fase. 1. Metanan cu kier logra den e proximo 6 lunanan; 2. Metanan cu por logra dentro di 1 ½ aña y ; 3. Metanan cu por wordo implementa dentro di 3 aña.
E partnernan ta compromete nan mes pa traha riba esaki y na final di dia ta di por tin un producto di un calidad hopi mas halto, tanto pa loke ta trata producto, pero tambe den servicio. Esaki mester conduci na logra e meta di crecemento promedio di 9% den RevPar, consecuencia automatico di dje ta cu e placa cu e turista ta gasta den economia di Pais Aruba lo ta na e nivelnan cu Gobierno a pone pa loke ta trata e proximo añanan nos dilanti.


text:
Oranjestad – Premier Evelyn Wever-Croes a wordo invita na e e-Governance Conference di eGA Academy di Estonia cu a tuma luga siman pasa. Aña pasa Minister President a ricibi un invitacion pa ta un orador na e conferencia aki . E aña aki Minsiter President a bolbe ricibi un invitacion pa participa na e conferencia pero pa motibonan conoci esaki a tuma luga den un forma digital.
Durante e conferencia aki, Minister President a duna un splicacion amplio riba e importancia cu digitalisacion tin pa Aruba. Segun Premier Wever-Croes digitalisacion no ta solamente un manera di modernida sino un manera pa sobrevivi. Gobierno di Aruba, mirando e importancia di digitalisacion den e servicionan di Gobierno, tin esaki como prioridad ya cu sin digitalisacion Aruba no lo sobrevivi un otro crisis manera COVID-19.
Digitalisacion di servicio gubernamental y di tur otro sectornan ta un aspecto importante pa cu e recuperacion economico di nos pais pasobra esaki lo crea transparencia y eficiencia den e servicio cu Gobierno ta duna na comunidad. Digitalisacion tambe lo facilita desaroyo economico y yuda baha gastonan operacional di Gobierno pa un tempo largo.
Mirando e crisis economico cu Aruba ta experenciando na e momentonan aki despues di COVID-19 ta di suma importancia pa introduci digitalisacion den e departamentonan lo mas pronto posibel. Gobierno a cuminsa cu e transformacion digital un aña y mei pasa y conhuntamente cu otro ministerionan a crea un grupo di trahado multidisciplinario pa apunta e prioridadnan di Gobierno tumando na cuenta e necesidad di nos hendenan especialmente despues di e crisis di COVID-19. Esaki ta di suma importancia pa asina por aloca e fondonan necesario.
E crisis COVID-19 a eleva e nivel di emergencia pa cu e implementacion di e plan di e-Government. Gobierno tawata finalisando e road-map pa cu e plan aki na momento cu e coronacrisis a toca Aruba. Mirando cu Aruba su pilar economico ta turismo, a converti nos den un di e paisnan mas afecta economicamente pa cu e crisis aki ya cu mester a cera nos fronteranan pa evita e virus aki di sigui drenta.
Afortunadamente Gobierno por a tuma decisionnan necesario pa cu e procesonan digital pa motibo cu durante e 1 aña y mei hopi trabou riba e topico aki ya tawata den proceso. Como resultado Gobierno por a cuminsa ofrece servicionan gubernamental mas critico di un manera digital den un par di dia.
E crisis COVID-19 a confirma Gobierno di Aruba e importancia di por brinda servicionan digital na nos comunidad. Esaki lo permiti Gobierno pa maneha e pais y duna e servicionan necesario sin interupcion den futuro. Pa loke ta e perspectiva riba e fondonan, e pensamento ta pa crea un “multi-year budget” cu lo wordo maneha pa e departamento di finansas pa cu e proyectonan digital mas importante.
“Ni maske nos ta den crisis e trabounan pa cu e-Government no a stop. Gobierno ta sigui traha riba esakinan pa asina por brinda e miho servicio posibel na e comunidad di Aruba”, Minister President Evelyn Wever-Croes a enfatisa.


text:
KRALENDIJK – Politiconan Boneriano ta hopi rabia y indigna pa e sugerencia di minister Kasja Ollongren recientemente cu esnan den Caribe Hulandes (incluyendo Bonaire) mester baña menos y usa menos airco pa e isla por tin un futuro mas ‘duradero’. Un di e politiconan ta diputado Nina den Heyer. "Mi a cuminsa cansa cu 11 aña despues ainda ta keda hasi e mesun inschattingsfout nan ki" sra den Heyer a comenta na noticiacla.com.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
PARKLAND – E homber Nicolaz Cruz (21) awe mainta a admiti culpabilidad pa a tira 17 persona mata riba tereno di Marjory Stoneman Douglas High School na Parkland, Florida dia 14 di februari 2018. E ta algo inusual cu ta sosode, ora cu un persona admiti culpabildad na inicio di e caso. Esey ta pone e ora cu e caso no tin cu tuma lugar mas y ta djis pasa pa sentencia e persona. Huez Elizabeth Scherer repetidamente a puntra e homber y cada bez e tabata contesta cu e ta admiti. Su admission por resulta den castigo di prison di bida largo. Esaki ta considera e caso di tiroteo masivo mas serio na Merca, mas cu esun di Columbine High School unda cu 15 persona a resulta morto na 1999.
RIYADH – Saudi Arabia tin plan pa converti un Plataforma petrolero den un parke extremo aquatic grandi. Ta trata di un Plataforma di 150 mil meter cuadra cu lo inclui 3 hotel, 11 restaurant y multiple actividad acuatico manera montaña ruso actuatico, bungee jumping y mucho mas. No ta conoci ki tempo e proyecto lo ta completa, pero e lo ta staciona dilanti Saudi Arabia.
LONDON - Despues di 18 luna, durante cual e protocolnan relaciona na e lucha contra COVID-19 a haci dificil y hasta imposibel pa organisa eventonan “face to face”, e division di Caribbean Tourism Organization pa Europa y Reino Uni (CTO Chapter UK & Europe) tabata anfitrion di nan prome evento presencial riba dia 23 di september ultimo na Leonardo Hotel London City.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.


text:
Oranjestad – Conversando cu Sr.Melvin Tromp parlamentario pa partido Avp a informa Noticiero 94 live awe cu e ta reacciona ja cu tin varios comentario rond di e incidente cu a tuma lugar unda un parlamentario di partido Mep ta envolvi den un accidente. E la tende declaracion e la te usa un dicho Hulandes,e ta bisa awe nos kier papia di social media no ta papia berdad,y fuera di esaki cu e tabata tin un motibo pa bandona e lugar di accidente.
Kien cu e ta cu causa accidente bo tin cu para warda autoridad bin hasi investigacion pa loke ta e accidente aki.
Sr.Melvin Tromp ta sigi amplia – scucha e historia completo via e Player di Johnnyhabibe.net


text:
En conexion cu celebracion di dia di Mama, Stichting Algemene Bejaardenzorg Aruba y Rotaract Club of Aruba a percura pa un anochi diferente y dibertido pa e habitantenan di S.A.B.A. Oranjestad.
E atardi aki tabata uno hopi festivo y alegre unda nos grandinan tabata modelo na nan mesun show di moda patrocina pa diferente casnan di moda, estilista, leerwerktraject na Aruba cu a mustra nan atencion, donacion y tempo pa nos grandinan.
E runway aki tabata uno unda miembronan di Rotaract Club of Aruba tabata cana hunto cu e grandinan riba e runway cu tabata e patio di S.A.B.A. mes cu a wordo decora bunita pa e ocasion aki. Shi Preke tabata e maestro di ceremonia y a entretene tur presente discribiendo e trahe y sponsors di cada modelo cu a subi e pasarela. Nos grandinan a ricibi un makiyahe y peinado di Rafael de Cuba y su ekipo di Heavens Hair Studio.
Rotaract Club of Aruba a den pasado a yega di organisa varios proyectonan pa nos grandinan cu ta keda na San Pedro Paviljoen y desde e tempo ey a keda den connexion estrecho cu e organisacion. Nos grandinan tin un lugar hopi special den e curason di tur miembro di Rotaract Club of Aruba, pasando tempo cu nan y pone un sonrisa riba nan cara ta loke ta conta. Tempo di calidad ta lo mas valioso pa nos grandinan.
E team di S.A.B.A. a traha durante lunas preparando pa esaki y nos kier a gradici e team y especialmente Sra. Ivy cu semper ta hopi dedica y ta trece bunita iniciativanan manera esaki pa nos grandinan. S.A.B.A. kier gradici e siguiente comerciantenan pa nan aporte grandi pa cu e show di moda aki: Paleis Oriental, Giselle Department Store,Trash By Ronchi, Geekay, Lucky Super Store, Eva Boutique , Mrs Minute, Lichting, La Cabana Resort, Paradera Party center, Aruba Trading Company, Visser Trading, Romar, Do it Center, Leer werk traject Aruba, Church, Tropical Bottling Company, Jolly Pirates, Rona Coster, Carla Cake, Wine & Dine. Rotaract Club of Aruba kier gradici tur miembro y boluntario cu a yuda haci e evento aki posibel. Na tur famia y amistad cu a bin presencia y duna nan sosten y aplauso na nos grandinan cu a subi e pasarela, masha danki. Esaki sigur a haci nos grandinan feliz riba e diabierna atardi aki.


text:
(AP) – Ora un muhe na Colorado a haya sa cu su hospital no lo aproba e operacion di transplante di riñon te ora u e ricibi e vacuna di COVID-19, el a keda cu e decision dificil di scoge entre su necesidad di salud y su creencia religioso.
Leilani Lutali, a kies di bay cu su creencia.
Aunke e tin un malesa den su rinon den su di 5 etapa cu ta pone su persona den riesgo di fayece sin un riñon nobo, Lutali, di 56 aña di edad a bisa cu e no por keda di acuerdo pa vacuna pa motibo cu e rol cu e celulanan fetal a hunga den e desaroyo di algun vacuna. Varios tipo di linea di celula crea decada atras usando material fetal tin un uso comun den e creacion of test di productonan medico, aunke e celulanan usa awendia ta clon di e celulanan usa anteriormente.
“Como un Cristian, mi no por sostene nada cu tin di haber cu e aborto di baby, y e santidad di bida pa mi persona ta precioso,” el a bisa.
UCHealth ta rekeri e recipientenan di transplante vacuna pa motibo cu e recipientenan ta na un riesgo mas halto di infecta cu COVID-19 y tambe di keda hospitalisa y muri pa causa di e virus, vocero Dan Weaver a bisa. Donador di organo cu no ta vacuna tambe por pasa COVID-19 na e recipiente hasta si inicialmente nan test negativo pa e virus, el a bisa.
“Estudionan a haya sa cu pashentnan di transplante cu haya COVID-19 tin un averahe di mortalidad di 20% of mas,” Dan a declara.
Te ainda no ta cla con comun e tipo di politica aki ta.
E American Hospital Association, cual ta representa casi 5,000 hospital, sistema di cuido di salud y rednan den Merca, a bisa cu nan no tin dato pa comparti tocante e topico. Pero si a bisa cu varios programa di transplante ta insisti pa e pashentnan ricibi e vacuna contra COVID-19 pa causa di estado di nan sistema inmunologico.
Mientras u cualkier tipo di operacion ta pone presion riba e pashent su sistema inmunologico, y ta laga nan vulnerabel na infecta cu COVID-19 despues, e recipientenan di transplante ta na riesgo hopi mas halto pa motibo cu nan mester haci uso di un cantidad grandi di medicina pa por debilita nan sistema inmunologico pa esaki no causa cu nan curpa lo rechasa y ataka e organo nobo, cual ta mira pa e curpa como un obheto stranhero, Nancy Foster ,AHA su vice presidente pa calidad y siguridad di pashent a bisa den un declaracion.
Centronan di Transplante na Washington, Vermont, Masachusetts y Alabama tin politica cu ta rekeri e recipiente vacuna, segun reporte di noticia.
Cleveland Clinic recientemente a dicidi di rekeri vacunacion di COVID-19 pa ambos recipiente di transplante y e persona cu lo dona esaki e organisacion a bisa den un declaracion.
Algun sistema di cuido di salud a recomenda of encurasha e vacunacoin pa transplante, incluyendo Mayo Clinic y Sentara Healthcare, dos di e nacion su sistema mas grandi. E University of Alabama Birmingham’s School of Medicine transplant program solamente ta recomenda pa e persona cu ta bay duna organo den donacion cu ta bibo ainda mester ta vacuna, pero e no ta rekeri esaki pa e proceso di donacion en general.
E miho tempo pa vacuna contra di COVID-19 ta prome cu e transplante di un organo. Si tempo permiti esaki, pashentnan lo mester ricibi nan di dos dosis por lo menos algun siman prome cu e transplante “pa e curpa por tin un bon respuesta inmunologico na e vacuna,” Dr. Deepali Kumar e American Society of Transplantation’s su presidente elegi y un dokter di cas specialisa den malesa infectuoso a bisa.


text: KRALENDIJK – Ayera atardi lat pa anochi, muchanan a marcha den sentro di suidat pa despues kima Rei Momitu. E parada a sali for di stadion di Playa i pasa den algun kaya i regresá stadion. Muchanan tabata bunita bisti i dòrná na lus, pa ilustrá nan disfras anochi. Enzo Finies tabata e persona kende a sende e Rei Momitu na kandela den presensia di tur karnavalista i mirónes. El a tene un palu di kandela den su man i a supla airu for di su boka, suplando e vlam di kandela riba Rei Momitu. Un sende un kima manera ta bisa. Kombinashon di potrèt ta ilustrá parti di e parada i momentu ku Enzo a sende Rei Momitu na kandela.


text:
Ta registrando un reduccion leve den casonan positivo pero alavez un aumento den “Positivity rate” pa dia, kiko esaki por ta nifica?
ORANJESTAD, Aruba – 04 april 2021: Seccion Epidemiologico di Departamento di Salud Publico cu ta encarga cu monitor di cifrasnan di COVID-19, a bin ta observando un patronchi preocupante den resultado di cifrasnan di COVID-19 pa dia y pa cual motibo ta alerta comunidad riba esaki.
Resultado di e cifrasnan den e ultimo dianan aki ta indica cu e cantidad di casonan positivo pa dia ta mustra di ta bahando. Sinembargo e data aki pa seccion di Epidemiologie no ta bisa unicamente cu e casonan ta bahando, pa motibo cu hunto cu e reduccion den caso positivo pa dia ta observa tambe cu e cantidad di testnan cu ta wordo haci pa dia tambe ta bahando mientras cu e ‘positivity rate’ si ta subiendo. Epidemiologicamente esaki tin un splicacion y esey ta cu; e virus ta plamando den comunidad bou di nos radar na cualkier caminda.
Ta sospecha cu tin hopi persona canando rond cu e virus y no ta test of ta tarda pa bay haci nan test di covid. Cu esaki nos ta referi cu e persona ta keda move rond sin haci un test, kisas pa e no wordo limita di su actividadnan of ta pensa cu su sintomanan no ta di COVID, cu e consecuencia cu e ta sigui pega otro hende cu e virus. E personanan aki cu ta hiba e virus cu nan y ta plamando esaki por ta tur caminda y por ta cualkier persona. Bo por encontra cu e persona aki na bo trabou, den actividadnan social y hasta na misa. E persona por ta bo colega, bo amistad of bo famia. P’esey ta importante pa cada persona sigui mantene su mes na e reglanan y consehonan brinda pa bo propio proteccion y e momento cu bo presencia e prome sintoma parecido na un griep manera dolor di garganta of nanishi ta core pa contact bo dokter di cas pa por haci un test of yama 280.0101. No keda cana cu sintoma of pensa cu loke bo tin no ta COVID, pasobra e por ta COVID y mientras bo ta sigui cana rond, bo ta plam’e.
Pa sigui limita e risico di contagio, mantene distancia di actividadnan social unda tin hopi persona, mantene distancia di 1.5 meter di otro individuo y uza bo tapa boca adecuadamente. Tambe laba bo man frecuentemente, hopi importante prome cu come y evita mishi den boca, nanishi y wowo. E medidanan aki no ta garantisa bo proteccion 100% pero ta yuda minimalisa e risico un poco. Pa e virus di COVID-19 no tin un tratamento, pa virus no tin medicamento y esaki ta e motibo pakico prevencion ta sigui ta asina importante y pa comunidad sigui test mas tanto posibel y mas lihe posibel na prome señal di sintomanan.


text:
Recientemente Ministernan di Asuntonan Economico di Aruba y Corsou a reuni tocante cooperacion economico entre e islanan.
Aki ta unda cu Minister Xiomara Maduro a reuni cu Minister di Asuntonan Economico di Corsou, Giselle Mc William caminda cu nan a discuti algun punto di importancia pa cu e cooperacion economico entre Aruba y Corsou.
Certificado di Origen.
Minister Maduro ta anuncia cu hunto cu Minister McWilliam a yega na un consenso riba e Certificado di Origen. Esaki  ta un formulario cu lo facilita e comercio entre Aruba y Corsou. Antes tabata uza un formulario di Europa, cu awor lo bira obsoleto.
E Certificado di Origen lo ta di un forma digital pa asina facilita e proceso di comercio y lo drenta na vigor entrante 1 di januari 2020. E formulario aki lo wordo uza den cuadro di e zona di comercio liber entre Aruba y Corsou. E mandatario a enfatisa cu esaki sigur ta un bon noticia pa e comerciantenan di Aruba y Corsou.
Onderlinge Regeling Vrijhandel.
Minister Maduro a informa tambe cu a finalisa e proceso di negociacion di e zona liber di comercio entre Aruba y Corsou pa asina pronto por firma un Onderlinge Regeling Vrijhandel. Esaki ta encera cu productonan cu ta wordo traha na Aruba por wordo exporta sin barera na Corsou y vice versa.
Esaki ta un noticia positivo pa economia di Aruba y Corsou, ya cu esaki lo genera mas actividad economico y tin oportunidad pa crea mas trabou.
Minister Maduro ta sumamente satisfecho con e reunion a bay. Varios punto a ser trata pa awor por sigui traha pa concretisa esakinan. E mandatario a gradici Minister McWilliam y su conseheronan pa a tuma e iniciativa pa bini Aruba pa asina por a atende e puntonan di importancia aki. Tambe e dignatario a gradici expertonan di Departamento Economico y di Aduana cu a guia e proceso.


text:
Amsterdam, Hulanda: ROCAS ta cuminsa prepara na e momento cu aña bolter pa asina brinda e studiantenan/bursalen e mihor opvang cu ta possibel. No ta 123 por regla TUR cos. Hopi afspraak ta wordo hasi cu instancianan importante manera DUO, gemeente, Bankonan cu ta hasi EXEPSHON pa nos studiante no solamente habri pero haya un cuenta sin un BSN nummer riba e mesun dia. Sin laga afo, ROCAS mes ta cubri TUR e gasto nan te dia cu haya claridad cuanto studiante ta jega.
Kiermen, anos tin cu traha cu un schatting cuanto studiante nos ta kere lo jega. For di Aruba e communicashon ta FATAL pa no bisa NIHIL! ROCAS ta schiet voor TUR cos paso restaurants, chef’s, albert heijn etc. no ta lagabo pone un bestelling sin paga NADA. Y logicamente nos NO por bestel y rond un afspraak af pas ora nos tende cuanto studiante ta jega sigur paso e siguridad ey nos ta haya casi ora nan baha for di e avion y pa e orey ta DEMASIADO laat.
Studiantenan ta contacta nos, tur desespera, paso ta wordo priminti cu nan ta riba vuelo dia 31 binidero, ajera nochi ta haña un telefoontje cu jammer maar helaas, vuelo ta jen. TA KIKO ESAKI TA?
Ministernan, parlamentarionan, differente a bin Hulanda sinta cu nos, tende nos preucupashonan, saka potret masha leuk mes PERO nos no ta sinti NINGUN diferencia, al contrario, pio so e ta birando.
ROCAS ta hasi esaki riba un vrijwilligersbasis, nos ta hasie paso nos tur ta y tabata studiante y kier e mihor pa nos studiantenan y pais Aruba. Pero asina ki, ROCAS no lo existi pa mucho tempo mas.


text:
PREMIER: COMO MAMA NOS TIN E TENDENCIA DI PAPIA DURO, PASOBRA NOS TA STIMA NOS YIUNAN
Diahuebs dia 27 augustus 2020 Premier Evelyn Wever-Croes, Minister Dangui Oduber y Crisisteam tabata den Parlamento pa duna informacion tocante e crisis. Tin hopi interes den comunidad y tambe den e Parlamentarionan y p’esey Gobierno mes a pidi e reunion pa sigui tene tur hende na altura.
“Informacion ta importante den esaki y Parlamentarionan hopi biaha ta haya pregunta. P’esey ta importante pa nan tin informacion pa por contesta tur hende corectamente”, Premier Evelyn Wever-Croes a bisa tocante e reunion.
Parlamentario Mervin Wyat-Ras (AVP) cierto momento a reclama cu Premier Evelyn Wever-Croes ta zundra mucho. E no ta gusta esey y segun e algun hende a bise cu nan no ta gusta esey.
Premier a contesta Parlamentario Mervin Wyat-Ras pa prome cu loke e ta papia den conferencia di prensa, no ta zundra. E ta papia, papia y sigui papia y cierto momento e ta cambia su tono pa asina tur hende realisa e seriedad. Pasobra e crisis aki ta algo sumamente serio y ta hopi importante pa tur hende compronde con serio e ta, cuanto daño, dolor y sufrimento e por causa na esnan cu tin Covid y nan famia. Tambe ta hopi importante pa tur hende realisa cu e forma pa combati e virus ta sensiyo: e unico arma ta nos mes.
Premier a splica Parlamentario Wyat-Ras cu como mama, mescos cu tur otro mama, bo ta papia cu bo yiunan y bo ta sigui papia y cierto momento bo ta cambia bo tono pa e bira mas serio. Y bo ta haci esey pasobra bo ta stima bo yiunan.
“Mescos cu mi ta stima mi yiunan, mi ta stima yiunan di nos pais y mi no kier pa nada malo pasa nan. Tin biaha mi ta laga mi instincto di mama tuma over y ta duel mi cu Parlamentario Mervin Wyat Ras no ta gusta esey, pero lo mi sigui haci’e si mi ta kere cu ta den interes di nos pais”, Premier Evelyn Wever-Croes a contesta.
“Por lo demas e tabata un bon reunion, 97 pregunta riba tereno di salubridad, turismo, crisis management, economia, husticia, enseñansa y tur a wordo contesta extensamente. Mi ta aprecia e interes cu Parlamento tin pa e topico aki y e sosten cu Parlamento ta duna Gobierno den esaki”, Premier Evelyn Wever-Croes a finalisa bisando.


text:
Geplaatst op 19 September 2021 dor di Ministerio Enseñansa, Siensia, Kultura & Deporte
Skolnan modelo mester kumpli ku e kondishonnan di e era moderno teknológiko pa implementá e programanan di enseñansa di forma virtual i digitalisá. Pa kumpli ku e kondishonan aki mester tene kuenta ku vários aspekto di e infrastruktura di e edifisonan mes i tambe e instalashonan tékniko i elektróniko. Puntonan di atenshon ta iluminashon, seguridat, kolekshon di datos, standarisashon efisiente di instalashonan tékniko, ventilashon, lokalidat, ekipo i hopi mas.
Ministerio di ESKD a traha huntu ku Direktiva di Skolnan Públiko pa asina prepará e skol aki pa bira un skol modelo. E direktor Xiomara Mathilda e tempu ei, a traha huntu ku e personal i bario pa asina optimalisá i huntu kuida e skol. Na mes momentu a traha huntu ku vários kompania mas pa restrukturá e edifisio i infrastruktura digital ku ta duna e skol e empuhe pa traha mas den e área di digitalisahon. E trayekto aki a tuma nan mas o ménos 6 aña pa huntu a yega awe na e logro aki.
Minister van Heydoorn a haña un amplio splikashon di direktor di Servisio pa Skolnan Públiko sr. R. Römer, huntu ku e tim di digitalisahon di e organisahonnan ku a traha riba e infrastruktura di e edifisio i e infrastruktura digital. Tambe a tene un rekorido den henter e skol i a pasa kuminda mayoria di e dosentenan i muchanan durante di e mainta. Minister di ESKD sr. Sithree ‘Cey’ van Heydoorn ta sigui kana ku e trayekto di digitalisahon pa huntu yega na implementashon di enseñansa digitalisá.
** riba e potrètnan por tuma nota di e bishita na e skol modelo Prinses Margriet
Pa mas potrèt por bishita e facebook di Ministerio di ESKD: Bishita na PMS


text:
KRALENDIJK – Andre Lendering di “Napa Auto Parts” djaweps siman pasa, durante sakamentu di 13 partisipante pa partisipá den e kampaña di radio Live 99.9FM, el a menshoná algu èkstra ku ta bai tin. Ta trata di e kampaña di Radio Live99.9Fm, kaminda un persona por a gana e outo ku a tuma lugá djasabra último, i Napa tin algu èkstra pa klientenan.
Andre a menshoná ku aparte di a saka un persona pa partisipá pa gana e outo, tur kliente por kontinuá tira nan bon di kompra den e tómbola na e tienda, i djaweps 5 di sèptèmber 2019 atardi, ta saka un ganadó. Nòmber di e persona ku ta riba e bòn ku saka djaweps awor for di den tómbola, ta gana un Dinner na “It’s Rain Fishes”. Pues ta importante pa sigui kumpra i tira bon den tómbola na Napa, ku chèns pa gana e premio ariba menshoná. Si bo a hera e chèns pa por a gana e outo, esaki ta otro oportunidat pa. Napa Auto Parts semper ta kòrdá riba e kliente.


text:
medaya plata
-
News
Dominique y Aksel ta ricibi nan medaya
Bunita momento ora cu Dominique Hopman y Aksel Samardzic ta ricibi nan medaya di Plata den Mix Doubles aki na…Read More »
-
Uncategorized
Duo masculino ta ricibi nan Medaya
Momento cu e atlentan Aksel Samardzic y Sander Castro ta ricibi nan medaya di Plata den Duo di beach tennis…Read More »
-
News
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
News
Plata pa e Duo Mix
Duo Aksel Samardzic y Dominique Hopman a logra medaya di Plata den e Weganan Sur Americano di Playa na Rosario,…Read More »
-
News
Medaya di Plata pa Duo Masculino
Medaya di Plata pa e duo Aksel Samardzic y Sander Castro na Rosario No obstante cu nan a cay venci…Read More »
-
Barranquilla2018
Mikel ta ricibi su medaya
Momento cu Mikel Schreuders ta ricibi su medaya di Plata na e Weganan Centroamericano y del Caribe aki na Barranquilla,…Read More »
-
Barranquilla2018
Plata pa Aruba
Aruba ta logra su prome medaya na Weganan Centroamericano y del Caribe 2018. Mikel Schreuders ta logra medaya di plata…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayista di plata Joel ta bek
Medayista di Plata den e Weganan Sur Americano Cochabamba 2018, Joel Kuiperi a regresa bek Aruba. Un regreso cu sentimento…Read More »


text:
PREPARÁ BO KAS PA TEMPORADA DI ORKAN
Nos a drenta e luna di yüni i manera ta konosí kaba e temporada di Orkan a kuminsá.
Temporada di Orkan ta for 1 di yüni te ku 30 di novèmber.
Esaki ta e periodo kaminda nos lo por eksperensiá áwaseru ku bientu fuerte.
Ta importante pa abo komo hürdó ta prepará pa despues bo no lamentá!
Ta importante pa tur hürdó tene na kuenta ku si bo no mantené bo mes na e instrukshonnan di FKP, i si bo kas risibí daño durante di kualke eventualidat, tur gastu lo por ta pa bo persona.
Foyeto :
INSTRUKSHON PA TUR HÜRDÓ
- Deshasí di tur vehíkulo (bieu) ku no ta kore i otro atefaktonan ku ta benta den kurá i besindario.
- Palunan grandi ku ta pegá ku dak di kas òf ta pegá ku waya di koriente ku ta forma un peliger mester kap e palu.
- Tene bo kachó den kurá di kas òf hink’e den su kouchi pa e kachó no ta riba kaya.
- Kurá di kas mester ta limpi sin niun sushedat òf artefaktonan lòs pa evitá peliger.
- Mèldu na FKP si bo dak ta lèk òf lòs.
- Sòru pa bentananan i porta ta será bon. Plak glas di bentana i porta ku teip.
- Baha e antène di televishon i warda esaki.
- Tene roinan banda di bo kas limpi.
- Warda tur dokumento di importansia na un manera ku nan ta keda seku.
- Keda den kas i no sali bai riba kaya durante òf despues di e mal tempu.
LOKUAL MESTER TIN DEN KAS
A: Un radio portable
B: Flèshlait òf lampi (LED / bateria)
C: Awa pa bebe (bòter, djùk, hèmber)
D: Aparato pa paga kandela
E: Selular kargá
F: Bateria (powerbank pa selular)
G: “E.H.B.O-kist”
H: Tapol
NUMBERNAN DEN KASO DI URGENSIA:
911 | Polis
911 | Brantwer
912 | Ambulans
913 | Wardakosta
432 | FKP (E number aki lo ser aktivá den kaso di kalamidat)
Puntonan di kontakto ku FKP
Adrès: Plaza Mundo Merced #3, Curaçao, Willemstad
Telefòn: +5999 432-6000
Whatsapp: +5999 432-6000
E-mail: info@fkp.cw
Website: www.fkp.cw
Bo no por plania un kalamidat, bo por prepará p’e si!
por haña mas informashon riba e pagina di Gobièrnu:


text:
DEN HAAG – Konseho di Minister di Reino a manda un proposishon pa un areglo di disputa pa Konseho di Estado (KdE). Esaki Minister Ronald Plasterk (Asuntunan Interno i Relashonnan den Reino )a laga sa awe despues ku Konseho di Minister di Reino a kaba di reuní.
Den un konflikto entre paisnan den Reino KDE ta duna un konseho krusial, asina e proposishon ta den dos palabra. E paisnan karibense di Reino anteriormente a preferá Korte Supremo komo e instansha ku ta resolvé konflikto.
Rekonsiderá desishonnan
E areglo di disputa no ta obligatorio tampoko, manera e paisnan karibense tabata ke. Plasterk: “Den kaso di konflikto Konseho di Minister di Reino mester rekontemplá e desishon. Den práktika mi ta kere ku si Konseho Estatal haña e desishon ilegal, mester tene hopi kuenta ku esaki.”
Sinembargo e areglo no ta limitá na disputa estriktamente hurídiko, manera anteriormente (entre otro di e parlamentarionan arubano David Yrausquin i René Herdé) tabata e kaso. Plasterk: “Mi a wak e kos seriamente pero den práktika e parti estriktamente hurídiko i e parti di kontenido semper ta pasa di un bai den e otro. Ora kuater aña pasá nos a haña ku algu mester a sosodé ku e skrinmentu di ministernan na Sint Maarten, e opheshonnan tabata hurídiko i a motivá nan tokante kontenido. No ta parse mi posibel pa establesé matemátikamente: esaki ta un disputa hurídiko i esaki ta un disputa di kontenido.”
Eksepshonnan
Tin kaso di eksepshon kaminda e areglo di disputa no ta bálido. Si presidente di Konseho di Minister haña ku no por posponé e desishonnan, e areglo no ta konta. Plasterk: “Pensa riba kasonan di seguridat. E dos tres disputanan ku nos tabatin último añanan no ta kai bou di esaki.”
E areglo di disputa no ta konta pa desishonnan ku por hasi un Apelashon di Korona kontra di nan. Ora ta trata di Lei di Reino riba kua Konseho di Estado a duna un konseho kaba na Reino, tampoko no por apelá na e areglo di disputa.
Dos areglo di disputa
Plasterk su proposishon pa un areglo di disputa sigur no ta kla pa elekshonnan di Tweede Kamer binidero. KDE mester wak e proposishon e lunanan binidero promé. “Despues e ta bini bèk atrobe serka Konseho di Estado i despues di un trato final e ta bai parlamento”, e minister ta bisa.
Un otro vershon di e areglo di disputa, ku a trata riba algun edishon anterior di e Deliberashon Interparlamentario di Reino (Ipko) den un rekapitulashon kòrtiku ta enserá ku un instansha independiente ta dikta sentensia obligatorio tokante disputa estriktamente hurídiko tokante interpretashon di Statüt. E vershon aki ta diferente for di esun di Plasterk i parse lo no usa esun aki mas.
Plasterk: “Konseho di Minister di Reino a disidí pa manda mi proposishon pa un areglo di disputa pa Konseho di Estado pa asesoramentu, no e otro proposishon. Awor nos ta warda ku kiko Konseho di Estado lo bini, naturalmente nan tambe sa riba kiko e diskushon ta agudisá”
Outor Pieter Hofmann


text:
DEN HAAG – Den Tweede Kamer awe partidonan a reakshoná riba e proposishon di lei di Sietse Fritsma i Machiel de Graaf (PVV) pa saka antiano kriminal for di e Hulanda. Fritsma: “Kòrsou ta hasi esaki kaba. Ta straño ku ta un problema sí ora ami proponé pa distinguí entre pais di origen.”
E proposishon di lei mester pèrkurá pa saka hende di Kòrsou, Sint Maarten òf Aruba ku haña sentensia na Hulanda pa motibu di un krímen. Den e kaso aki ta distinguí entre doño di pasaporte hulandes a base di nan pais di nasementu.
Fritsma no ta mira esaki komo problema: “Bo ta mira ku Kòrsou ta pone eksigensia na hulandes oropeo ku no ta konta pa e pueblo propio. Esei ke men distinguí entre pais di orígen. Si Kòrsou hasi esaki no ta un problema, ke men ta un medida ku ta eksistí masha tempu kaba”
Eskala móbil
Si lo saka un hulandes kondená ku ta bini di e paisnan karibense di reino ta dependé di e asina yamá eskala móbil. Mas tiki tempu na Hulanda, mas grandi e chèns riba ekspulshon. Fritsma: “Ke men bo no por bisa ku un delito semper ta kousa ekspulshon. Pero si den un aña despues ku bo a yega na Hulanda bo kometé un echo kastigabel, lo sigui ekspulshon.”
E mésun areglo ta konta den derecho di estranhero. Por saka strañero ku un pèrmit di estadia despues di un sentensia dependiente di e eskala móbil. Ku e lei di Fritsma ta igualá hulandes di e paisnan karibense di reino na hende ku un pèrmit di estadia. “Nos ta haña e komparashon bálido pasobra den tur dos kaso ta trata di hende di un otro pais”, Fritsma ta bisa.
Krítika
Anteriormente Raad van State a husga negativamente riba e proposishon di lei. Partido di gobièrnu PvdA ta rechasá e proposishon pasobra e ta distinguí entre hulandes. “Manera Raad van State a konkluí kaba, no tin un motibu hustu pa e lei diskriminatorio aki.” Pero partido di koalishon VVD ta bisa ku nan ta kompartí e prekupashonnan tokante e sifranan di kriminalidat di antiano. Anteriormente e parlamentario André Bosman a entregá un proposishon di lei pa pone eksigensha di establesimentu na antiano.
SP ta konkluí ku e lei di Fritsma ta kousa desigualdat, D66 ta haña ku ta un infrakshon di nashonalidat hulandes indivisibel. CDA ta pensa ku hurídikamente no por mantené esaki.
Outor Pieter Hofmann


text:
ORANJESTAD – “Mi no sa kiko ta bai pasa den e dos simannan ku skolnan ta keda será mas largu. Esta si mi ta bai haña lès online. I si mi no haña lès, kon nan ta bai alkansá e retraso?”, alumno di vwo Ethan Croeze ta bisa.
Muchanan arubano lo por a bai skol bèk riba 20 di ougùstùs, pero a posponé esaki pa dos siman. E di dos ola di corona ta dal e isla hopi mas duru ku esun promé, ku entretantu 924 infekshon aktivo di kua 18 ta den hòspital.
Alumno manera Ethan, pero tambe mayor i dosente ta bisa ku nan ta komprondé e medida nobo. Pero nan ta puntra nan mes ku prekupashon: kon ta sigui awor?
“Sin salubridat bo no tin nada, bo no tin estudio, bo no tin futuro”, Gerald Jonkhout, tata di dos tiner ku ta bai skol ta bisa. “Pero kon ta alkansá e retrasonan, kon bo ta motivá mucha si nan keda sin haña enseñansa tantu tempu?”
Jonkhout ta bisa ku durante di e promé ola di corona apénas su yunan a haña lès òf guia. “Mayoria di e dosentenan a hasi poko òf nada. Komo mayor mi ke ta envolví, pero bini ku inisiativa antó. E dosentenan ta mas envolví ku nan mes i ku salimentu pa nan derechonan. Miéntras ku ta laga e muchanan na kaya, mi ta haña.”
Enseñansa digital lo ta e solushon, asina inisialmente minister di enseñansa arubano Rudy Lampe a proponé. “Enseñansa no por keda asina despues di e krísis di corona. Mester digitalis’é i personalis’é”, segun e minister na aprel.
Pero awor Glenda Hernandez – komo direktor di asuntunan sosial e tim di krísis di gobièrnu pa asuntunan di enseñansa a pon’é dilanti – ta bisa ku no ta tur skol por duna lès digitalmente. “Pasobra nos infrastruktura digital no por hèndel esaki i e lo pega.”
Ademas ta awor numa e tim di krísis ta bai wak solushon pa e konsekuenshanan di e seramentu di skol mas largu. “Nos ta bai papia ku e bòntnan, direktivanan di skol i mayornan pa mira kiko ta e puntonan di atenshon. I despues bini ku un proposishon”, Hernandez ta bisa espesialmente tokante e konsekuenshanan pa e klasnan di èksamen ku na òktober kaba tin nan promé èksamennan di skol.
No tin plan di emergensia
“Nò, te ainda no tin plan di enfoke. Kiko si aki dos siman skolnan mester keda será mas largu? Nos mester di un plan pa kada senario di emergensia. I un bùdjèt p’esaki. Serka un kalamidat mester di un bùdjèt”, Josephine Albertus di e bònt di dosente Simar ta bisa.
For di siman pasá e bònt tin un liña di telefon pa mèldu i a risibí desena di keho kaba di dosente. “Tin skol públiko ku a kuminsá e aña eskolar ku 50 porshento ménos bùdjèt. Ta bisa e dosentenan ku nan mes mester paga pa kapa di boka i djèl pa man.
Ke men asta si skolnan habri promé, hopi di nan lo no tabata kla p’esaki, segun e sindikato. “Ainda no a drecha labamano, espasio di klas muchu chikí kaminda no por tene distansha sosial”, Albertus ta konta. Ta asuntu ku e bònt a trese dilanti na mei tambe kaba.
“Gobièrnu mester planea mihó i duna workshop na tur skol. Esaki ta e eror ku a kometé durante e promé ola, manera: boso dosentenan, figure it out ku skol online. Pero ainda nos no ta lat i esaki por sosodé den e dos simannan èkstra aki:, segun un dosente di mavo ku ke keda anónimo.


text: Un konstrukshon ku ta situá na un kaya ku tin nòmber i ku ta den fase final di konstrukshon òf ku ya ta habitá mester haña number di kas. Doño di konstrukshon por pidi e kontrolür di ROP enkargá ku su rayón un number di kas. Kontra pago di NAf. 12,50, ROP ta duna e kliente un number di kas. Ku e resibu e mester bai registra su adrès na Kranshi i apliká pa servisio òf konekshon riba ret di kompania di utilidat. Konstrukshon sekundario (pe. kas pa kría òf espasio pa warda kos) no ta bin na remarke pa number di kas.


text:
Miss Universe 1995, Alicia Machado, tin su propio website unda e ta presenta online su linea MALICIA. E sa duna varios LIVE cu su tips di makiyahe di su palette diseña pa e actriz mes, cu colornan inspira di su coleccion di diferente makiyahe como acesorio pa e hende muhe contemporaneo. Di e tononan mas basico pa un makiyahe di verano te na e pigmentonan mas briyante pa anochi. Alicia Machado ta comparti su creacion unico basa riba su experiencia personal como Miss Universe, actriz di cine y television. Su tecnica personal y trikinan di makiyane ta pa semper keda parce un reina.
E actriz cu tin actualmente 43 aña no lo keda recorda solamente como e miss conoci pa su gracia y beyesa sino tambe pa personalidad y carisma. Sinembargo ta su escandalonan ta locual a pone e mundo papia di Alicia Machado. Desde cu e venezolana aki a conkista e corona di Miss Universe, su bida publico tabata rondona di tur tipo di controversia, cu a cuminsa cu su problemanan di peso cu te dia di awe e ta confronta, y cu a wordo uza cruelmente e tempo ey pa e doño di Miss Universe, Donald Trump, te na e polemicanan relaciona cu su manera di ser. E hendenan no lo lubida e dia cu Trump a reuni decena di reportero pa exhibi Alicia como un obheto, pa su aumento di peso. Riba Alicia Machado su facebook page el a post awe, cu e ta ricibi su cuminda saludabel treci te na su porta di cas p’e y su yiu muher Dinorah Valentina.


text:
ORANJESTAD (AAN)- Aruba Bank ta aporta na 297 Soccer Academy su di 4 aña di Back to School Summer Camp.
All Stories
Juan Kock - ORANJESTAD (AAN): E ta wordo mira como un baluarte! Un berdadero super-sparkplug riba dos pia cu tabata percura pa tur amante di mundo di motorsport
ORANJESTAD(AAN): E serie di playoffs di Double-A entre Red Machine y Braves a empata 2-2 Diasabra.
Recien Speedworld a tuma nota cu Anthony Martinez a caba di pone un motorcycle bek riba caya.
ORANJESTAD (AAN): Diasabra anochi durante un anochi placentero cu SV RCA a organiza pa e hungadornan di U15 y tambe U17 na Eagle Bowling Palace
ORANJESTAD (AAN)- E inkt ariba papel un caba di seca, cu ya Team Snor ta den atake total! Contract estilo MOU a wordo firma
ORANJESTAD (AAN) – Riba veld di Tanki Leendert e team di Yoyo’s Kick Damas a bautiza nan uniform pa asina participa den e weganan di kickball.
*E wega ta bao di protesta si - ORANJESTAD(AAN): Diasabra Red Machine a logra gana e wega decisivo di e best of five contra Braves 5-0, pa pasa pa final di Double-A.
ORANJESTAD (AAN): Den cuadro di desaroyo di e deporte di volleyball, Aruba Volleyball Association a organisa dos dia di volleyball pa hobennan entre 9 y 13 aña.
ORANJESTAD(AAN): Diaranzon anochi e serie di playoffs di Double-A entre Red Machine y Braves


text:
WILLEMSTAD – E habitantenan di Wishi i Marchena ta man na kabes. Añanan largu nan tin di haber ku sekreshon di Isla. Anto awor nan bario ta deskolorá bèrdè. Metalnan pisá, ku ta kousa kánser, ta laga un depósito di koló riba tur loke ta riba kaya.
Señora Yolanda Dongen ta biba den Wishi, na númber 338A. E ta di edat avansá i henter su bida el a biba bou di e huma di Isla.
Dick Drayer a traha e reportahe akí den Wishi
“Henter mi famia ta kana ta tosa. Asma. Pero ora mi yu bai Hulanda, tur malestar ta pasa i e ta hala rosea líbramente. Lastu ei, ku mi tabata na Hulanda, dòkter a bisami ku mi mester stòp di huma. Pero mi n’ ta huma!”
Di frustrashon señora Dongen a skirbi un karta. Pa ken ku ke les’é. Den e karta e ta pidi pa yudansa. Yudansa pa, maske ta durante e delaster dianan di su bida, e por inhalá aire limpi.
Sisi Dulfer, ku ta biba un tiki mas ariba, si no tin e pasenshi ei. “Ta kon por ta, ku un médiko ku a hura pa lucha pa kada bida, ta laga nos na kaya asina?” E ta papiando di minister di Salubridat Ben Whiteman, ku tabata dòkter di kas den su bario. “Ku tur rèspèt pa un mandatario, pero Whiteman: bo ta laga nos kai manera patia bèrdè.
Outor: Dick Drayer


text:
Nos historia:
Kon tur kos a kuminsá…
Denice i Sam a topa otro na Hulanda durante un bishita serka famia di Denice. Durante e bishita aki Sam a divulgá na Denice ku e tin intenshon di muda bai biba Kòrsou. Sam (ku tin mas di 20 aña di eksperensia komo un negoshante independiente) a bisa Denice ku una bes el a establesé su mes na Kòrsou, e lo ke nifiká algu pa e komunidat i el a puntra Denice si e por sa algu ku lo e por yuda kuné. Denice, ku su pasado di komishon di mayor i komishon di keho, a duna di konosé ku tin un nesesidat grandi pa loke ta trata e mobilario di skol ku ta kibra i bieu. Una bes ku Sam su pia a kue tera na Kòrsou nan a lanta e fundashon dia 23 di febrüari 2017. E kombinashon di e 2 diferente eksperensianan i pasado a resultá di ta un éksito!
Yuda nan yuda nos
tv-spot fundraisingGeplaatst door Stichting Help de schoolkinderen van Curaçao op Maandag 18 november 2019


text:
Cecilia Carillo de Duran ta casa y nan tin mas cu 30 anja ta biba na Aruba cu paspoort Hulandes y a traha diferente caminda aki na Aruba den construccion. Sra Duran no por bay traha debi cu e mester cuida su casa mirando den e condicionnan cu e ta.
Alzheimer ta un malesa hopi pisa y tin diferente grado di esaki tambe. Importante ta pa famia compronde e malesa y deal cu e situacion mas miho cu ta posibel den ambiente familiar. Pero cu tambe tin un bon cas.
Sinembargo sra Duran ta duna di conoce cu e la acerca fundacion SABA pa su casa haya un luga, mirando cu hasta dal y morde e casa ta morde. Un situacion sigur cu tin su curason kibra y emocionalmente su mes no ta sinti bon.
Sra Duran ta sinti asina deplorabel , debi cu na tur e portanan cu e la bati , nan ta interoge , pero nan no ta yude.
Sra Duran ta anhela pa un ayudo pa un cas di FCCA y tambe cu su casa por haya un luga na SABA pa e por keda atende cu e profecionalnan cu por sa y por domina e agresividad cu e casa tin, mirando cu e no ta dokter. Sra DUran ta conta su storia y ta haci un apelacion na fundacion SABA . Tambe pa esnan cu por y kier yuda por yama na 7401004


text:
DEN HAAG – Parlamentario Ronald van Raak (SP) ke pa minister Ronald Plasterk (Relashonnan den Reino) trese klaridat tokante e skarsedat di awa na Saba. E habitantenan mester usa baki di awa pa nan awa di kranchi, loke ta bai bira un problema den tempu di sekura largu.
Na 2009 i 2013 marina a solushoná e problema ku entrega di un stòk di awa na granèl na e isla. Van Raak ke sa si e minister lo hasi esaki atrobe. “Awa ta un nesesidat primario di bida. Tur kos ta kuminsá ku esaki”, Van Raak ta bisa.
Sabanonan aktualmente ta paga entre 105 i 110 dòler pa entrega di awa, tin be asta mas.Tantu siudadano komo kompania ta pasa trabou pa paga e suma aki. Van Raak ta prekupá pa e posibel konsekuenshanan pa ekonomia sabano. “Lo ta teribel si kompanianan, òf un inisiativa spesial manera e tayer sosial, bai fayit, no ta bèrdè?.”
Solushon struktural
Van Raak ta boga pa un solushon struktural. Durante di skarsedat den pasado tambe a papia di esaki pero sin resultado. “Bia pasá lo a traha un plan pa un solushon struktural. Esaki no a sosodé.”
E miembro di SP tin algun medida ku e ke investigá. “Na promé lugá nos no mester gasta awa. Tambe nos mester wak si por re-usa awa. Aktualmente – segun e sabanonan ku mi a papia kuné – tin masha poko lugá kaminda ta fangu aw’e yobe i asina tur e awa ta kore bai laman. Además tin posibilidat pa usa awa di laman pa traha awa dushi. Esaki ta kompliká i karu, ma nos mester investigá e posibilidat si.”
Kapasidat pa warda
Saba no tin un kaminda grandi ku por warda awa pa asina oumentá e siguridat di awa. E parlamentario ke pa e isla haña kapasidat mas grandi di warda awa. “Tin temporada ku mester di mas awa manera den zomer, ora tin mas turista.”
Minister Plasterk tin tres siman pa kontestá e preguntanan den parlamento. Pero Van Raak ta spera ku e mandatario, mirando e situashon, lo tuma akshon mas lihé.
Outor Pieter Hofmann


text:
SOAW a inisiá e programa “Ki Bunita Kreashon”
SOAW a inisiá e programa “Ki Bunita Kreashon”
Willemstad – Den kuadro di su programa i proyektonan pa kombatí pobresa i hasi klientenan ekonómikamente mas independiente, Ministerio di Desaroyo Sosial, Labor i Bienestar (SOAW) a inisiá e programa “Ki Bunita Kreashon” pa kobradónan di ònderstant. Esaki ta e promé programa for di un seri di programa i proyekto di Sektor di Desaroyo Sosial di Ministerio SOAW pa empoderá su klientenan.
E programa ta enserá; formashon personal, kurso básiko di kostura i guia personal. Un total di 15 partisipante lo kuminsá den e programa menshoná ku ta konsistí di un nivel básiko i despues lo pasa pa nivel avansá. E promé fase lo terminá den luna di desèmber i e di dos fase lo terminá den 2018.
Algun di e tópikonan di formashon personal ku lo trata ta: ken mi ta, norma i balor, guia spiritual, komunikashon, kon ta atendé ku konflikto, koperashon, seshonnan di motivashon, kon ta traha un presupuesto, étiketa laboral i abusu relashonal.
E meta ta pa na final di e trayekto e partisipantenan organisá nan mes (bou di guia di SOAW) den forma di un koperativa, pa di e manera aki nan gana nan pan di kada dia komo kosedó i para riba nan mes pia.


text:
Eleccion cu un campaña dictatorial di parti cuerpo policial!
Ta un derecho eherce bo voto, pero tambe tur politico tin e mesun derecho di campaña!
A tuma nota caba algun dia e topico “ campaña y Covid “ tabata e papia di dia. Hopi politico nobo y existente cu ta organisa nan mes y haci campaña na nan manera. For di ayera por a tuma nota un sin fin di potret y video di e partido Avp cu su lider Mike cu diferente reunionan di contacto na diferente cas, na forma masha iresponsabel. Esaki segun nos a compronde no mag y ta bai contra di tur regla di manejo di covid!
Por a tuma nota cu for di siman atras avp y su lider no ta importa cu niun regla pero si kier manda carta hulanda pa vacuna, por a mira lunas atras con mike tabata reuni cu diferente profesional tocante covid y te dia di awe sin a contribui na duna ehempel na nos comunidad!
Awo e ta sali bai den hende manera cu nada no a pasa, pasobra e si a vacuna caba sin sali bisa Aruba bai vacuna! Mike ta lubida cu nos ta den pandemia y cu ansha di haña voto ta actua como un SUPER SPREADER!
Niun momento polis ni su hefe a actua pa bisa Mike cu loke e ta haci no ta bon y a lage sigi sin cu a tuma accion y awe por a mira un media mas cu comprometi na Avp saca un articulo cu polis a bai cede di mep pa atende cu aglomeracion.
Cu cua midi polis ta midi? Acaso pesey niun investigacion ta cana paso nan ta domina Hefe di polis, OM entre otro?
Awor e dianan nos dilanti nos lo mira casonan subi y nos lo ta den e di 4 ola danki na Mike. Mira Curacao fuera di control cu mas di 4500 caso activo!
E desicion ta den bo man si bo kier cuida bo mes y bo sernan stima, pero actua iresponsabel ta ilustra ken bo tin na curazon di berdad!


text:
Category : Venezuela
Tencionan halto cu Merca awor cu Venezuela a hasi trato petrolero cu Iran.
ORANJESTAD,Aruba For di Iran barconan LaPatilla / NYT por yega diabierna E promer barco petrolero di Iran carga cu gasolin pa Venezuela lo por yega...
Ciudadano di Aruba na Venezuela disgusta cu e trato cu nan a ricibi di Aruba
ORANJESTAD,Aruba Fronteranan ta sera , pero tin varios arubiano cu hopi preocupacion den exterior. Tin contacto cu nan via di un chatgroup di gobierno ,...
Warda nos Costa Venezolano y Colombiano investigando yegada di curpanan sin bida na Punta Espada
ORANJESTAD, Aruba Aruba ta un di e Paisnan gusta dor di e latinonan di Venezuela y Colombia. Hopi di nan ta sacrifica nan famia y...
Visa pa Venezolanonan entrante prome di april
ORANJESTAD, Aruba Entrante prome di april, 2020, Venezolanonan lo mester di un visa pa Aruba, Corsou, Sint Maarten, Boneiro, Sint Estatius y Saba. Asina a...


text:
GOBIERNO TA INFORMA TOCANTE TRASPASO DI PROGRAMA ' COVID-19 FOOD RELIEF' DI RODE KRUIS.
Conforme rekisito pa cu sosten di likides, como tambe maneraindica den e prome Agenda di Ehecucion 2021 di e Landspakket di Aruba, Gobierno ta informa cu entrante 1 di juli 2021 pais Aruba lo ta tumando encargo di programatemporal relaciona cu asistencia social durante e crisis di COVID-19.
Na e momento aki e departamentonan encarga cu plan di ehecucion conhuntamente cu NGO local ta haciendo e ultimo preparacionnan pa asina por percura pa un traspaso exitoso. Specificamente, esaki kiermen cu esnan cu ta conta riba sostendi e programa temporal aki lo por sigui haci esaki for di 1 di juli 2021.
Prome Minister Evelyn Wever-Croes den nomber di Gobiernodi Aruba, ta haci peticion na tur esnan concerni pa kedapendiente pa mas informacion tocante e tema aki.


text:
KOMUNIKADO DI KUERPO POLISIAL KÒRSOU Detenshon pa ladronisia.
KOMUNIKADO DI PRENSA 043 / 2020
28 yanüari 2020
Detenshon pa ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 28 di yanüari 2020 alrededor di 03.35 or di mardugá, Sentral di Polis a risibí
notifikashon di un kompania di seguridat, ku riba e tereno di un agensia di outo na
Jan Noorduynweg, tin un ladronisia ta tumando lugá.
Na yegada di e unidat polisial na e sitio, el a topa ku un hòmber ta bandoná e
tereno. Mesora e agentenan a detené e hòmber aki, R.C.M. nasé na Kòrsou di 31
aña di edat, relashoná ku e ladronisia ariba menshoná. Na momento di su
detenshon polis a hañ’é ku un bateria di outo prosedente di e ladronisa i a konfiská
esaki.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.


text:
Futbol
Liga MCB Segundo Divishon buelta di 6
Liga Federashon Futbol Korsou MCB Segundo Divishon buelta di 6:
UnionDeportivo Tera Kora vs Subt Korsou FT 1-1
E gol di U.D. Tera Kora a keda anota pa Rodien Luciana mientras esun di Subt a keda anota pa Edgard Cassiani Perez.
C.H.Mahuma vs S.V.De Koning FT 3-1
E golnan di Mahuma a keda anota pa Elmerid Bernardus (2x) I Juwendrick Balochie mientras esun di De Koning a keda anota Lendsley Jeanty.
Deportivo Sta Rosa vs Team SV.ATOMIC FT 1-0
E gol di Deportivo Sta Rosa keda anota pa Rainsley Marceli.
Potret: Jacinto de Jesus


text:
Awendia hopi biaha ta mira kehonan y expresionnan riba social media. Ora ta trata di kehonan cu un persona kier pa e departamento of instancia concerni reacciona y actua riba nan, e ora ey mester haci esaki via e canalnan oficial di e departamento.
Na Directie Natuur en Milieu nos ta ricibi kehonan cu ta encera nos medio ambiente como tambe nos naturalesa. Pa entrega un keho oficial na DNM e afdeling Inspectie, specificamente e centralista, ta esun ecarga pa atende y canalisa e keho pa haya un solucion. P’esey DNM ta trece dilanti cual ta e manera cu por entrega un keho cerca nos. Esaki ta posibel via Infraruba, telefonicamente, un carta personal of via email.
Via Infraruba
Desde comienso di 2018 ministerio Ruimtelijke Ordening en Milieu (MinROIM) a institui e plataforma Infraruba. Via e plataforma aki por manda no solamente kehonan di naturalesa y medio ambiente pero otro kehonan tambe. Asina cu ricibi e keho, ta mand’e na e diferente departamentonan cu ta resorta bou di inROIM.
E proposito ta pa den futuro tur keho drenta via Infraruba; esaki lo bira manera e meldpunt. Asina por haya colaboracion entre departamentonan pa resolve casonan y tambe atende nan na un manera mas eficiente. Ta obvio cu no ta tur hende ta prefera di uza e plataforma aki p’esey ta tene otronan tambe como opcion. Por entrega e keho via e website www.infraruba.com.
Via telefon
Semper ta posibel pa DNM tuma un keho via telefoon cerca e afdeling Inspectie. E number di DNM ta 584-1199 y por puntra pa e centralista Yessy Farro-Arends.
Via email
Tin hende cu ta prefera manda un email directamente na e persona concerni. E e-mail adres di e centralista ta: This email address is being protected from spambots. You need JavaScript enabled to view it.
Via carta
Tin hende cu ta prefera entrega un keho of notificacion di un caso via carta. Esaki ta posibel aunke no ta hopi hende ta haci uzo di esaki. Por dirigi e carta na:
Directie Natuur en Milieu (DNM)
Dhr Ir. Gisbert Boekhoudt
Directeur DNM
Ter attentie van: Hoofd Inspectie
Adres: Bernhardstraat # 75
San Nicolas, Aruba
Personalmente
E metodo menos uza pa entrega un keho cerca nos afdeling Inspectie ta un bishita personal. Pero esaki sa pasa de vez en cuando. Nos adres ta Bernhardstraat 75 na San Nicolas, na unda antes tawata Centro Medico Rudy Engelbrecht.
DNM kier a remarca cu e plataformanan di social media (facebook, Instagram, etc) no ta e canalnan oficial pa entrega un keho. E ta keda un plataforma di expresa un opinion y pa DNM no ta posibel pa scan plataformanan social pa wak unda tin un keho y na ken ta mand’e. Si un ciudadano ta desea di entrega un keho oficial esaki mester sosode den un di e 5 maneranan cu nos a caba di menciona. Nos ta hopi agradeci na tur ciudadano consciente y atento cu ta desea wak solucion na e problemanan relaciona cu nos medio ambiente y naturalesa.


text:
E ultimo simannan Rotaract Club a lansa cada un di e weganan, cu lo ta parti di e evento grandi diadomingo 25 di november for di 1’or pa 5’or di atardi na Club Caiquetio. E evento “Pasa Pret cu Rotaract” ta wordo organisa den conexion cu e Dia Internacional di e Proclamacion di e Derechonan di Mucha di Nacionnan Uni.
E variedad di e actividadnan dibertido pa e muchanan a ser presenta den un forma artistico y innovativo pa Zia Alexia Habibe. Aunke cu na Aruba esaki ta prome biaha cu e ta trece su talento dilanti pa e actividad organisa pa Rotaract Club of Aruba, Zia atrabes di su social platform tabata hopi popular cu mas di 50 mil followers riba Instagram. Sin embargo el a duna prioridad na su estudio na Universidad di Aruba, y el a pone su account dormant. E pinturanan cu e ta post riba su Instagram ta ricibi centenares di LIKES y esaki a crea e oportunidad pa e wordo acerca pa forma parti di un publicacion internacional di arte. Dos di su pinturanan a ser escogi pa ta den e magazine aki cual e ta sintie hopi orguyoso pa su logro.
Zia Alexia ta un ‘prospect member’ di Rotaract Club of Aruba y el a realisa e artenan aki cu hopi amor pa e actividad di “Pasa Pret cu Rotaract”. Algun di e actividadnan ta e Careda di Bulamento den Saco, Careda di Douw, Mik y Tira, Bowling, Huki di Arte, Face painting, Photobooth, Careda cu Cuchara y mucho mas cu lo tini pa asina e muchanan por hunga activamente. Na final di tur e weganan, tur mucha ta haya e oportunidad pa busca un regalo den e grabbelton. Bar y cushina lo ta bon surti na prijs di famia y tambe lo tin e stand di Pofferdorie presente bendiendo hopi cos dushi di come y refresca.
Esaki ta e di cinco edicion di “Pasa Pret cu Rotaract” cual ta un feria gratis yena cu wega y actividadnan dibertido pa mucha di tur edad. Sint & Piet tambe lo t’ey presente pa 1’or di merdia pues ta conseha pa tur hende yega trempan pa por disfruta di esaki, tambe lo tin un Bouncy House, Grupo di Baile, Musica di DJs y artistanan invita Zyon, Wichi y Ty pa muchanan por disfruta. Aña pasa e evento tabata sigur uno exitoso cu a trece hopi felicidad den tur mucha cu a participa, kende realmente a haya un oportunidad pa hari hopi y pasa pret cu otro.


text:
E marca di sapato etico cu a ricibi premiacion, Po-Zu www.po-zu.com, a anuncia su prome coleccion 100% Vegan AW19 Mainline, cu ta presenta sapatonan elabora cu ‘Apple Skin’, casca di coco, corki, rubber cubri di catuna y blachi di piña.
E coleccion nobo ta presenta un twist den e estilo urbano cu lineanan suave, detayenan yamativo y adaptacionnan moderno na e clasiconan, manera un boots urbano waterproof traha di ‘rubberised Fair Trade cotton’. E coleccion ta consisti di sneakers pa uzo diario, cork runners, flats stylish y updates moderno di e boots tradicional.
Conoci pa uza e niche di fibranan sostenible den e diseñonan moderno y fresco. Po-Zu ta abordando e industria di sapato di “$ 350bn”, haciendo un imagen nobo for di e tradicional diseño cu un enfoke nobo. Mescos cu un coco ta bay for di un palo, e zool di e sapatonan di Po-Zu tin casca di coco of ‘rubber foam Foot Mattress™’ cu ta proteha bo mientras bo ta cana.
E casca di appel di origen biologico ‘vegan leather’ ta deriva for di e industria di juice di appel y cultiva organicamente na Italian Alps. E no ta solamente altamente transpirabel y duradero, sino tambe cu e ta desvia for di e desperdicio di alimento.
E fundador, Sven Segar, como un vegetariano henter su bida largo, ta apasiona pa suministra sapatonan cu ta sostenibel, liber di crueldad y sin embargo cu no ta costa nos planeta. Nan ta hopi emociona di integra mas y mas na e línea 100% full vegan di Po-Zu pa e Mainline collection AW19. Po-Zu a ser presenta na BBC, ITV y den noticianan internacional pa su innovacion unico den fibra y su filosofía di e naturalesa cu ta fit na su proposito.


text: KRALENDIJK – Luna di Sèptèmber ta luna mundial di Alzheimer, i relashoná ku esaki Fundashon Alzheimer Bonaire a organisá un aktividat ku a karga e nòmber “Let’s Talk About Dementia”. Laga nos ban papia di Demensia. E fundashon a invitá algun miembro di prensa i algun persona konosí den komunidat, i diputado Nina den Heyer pa forma parti di e aktividat. Presidente di Fundashon Alzheimer Bonaire, Evert Piar, a papia ku tur presente i despues a splika e meta di e aktividat. Demensia ta loke ántes nos tabata tende hende menshoná ku un persona a bira “verkalk”. E palabra korekto ta Demensia. Esaki ta nifiká ku e persona ta lubidá hopi, spesialmente loke el a kaba hasi algun minüt pasa. E persona ku ta sufri di Demensia tin bes pa un hende ku no ta hopi yegá di e persona, e por kombersá ku e hende ku ta lubidá kos, sin tuma nota di esaki. Un persona ku Demensia den promé fase ta lubidá loke el a kaba di hasi òf papia, sinembargo e ta kòrdá pasado bon bon. Ta importante pa informá tokante Demensia, kiko e ta, i mas importante, kon atendé ku persona ku ta sufri di e malesa. Demensia por toka porta di tur hende i no ta importá edat. Un persona ku e enfermedat di Demensia, mester dun’é atenshon, spesialmente ku amor. No por koregí un persona ku ta sufri di Demensia. Ta importante pa deskubrí si un hende tin e malesa, mas importante pa papia ku otro hende di e malesa. Esaki por yuda tantu e persona ku Demensia i e famia. Un hende ku e enfermedat, ta aktua loke e por i tei ainda bon den su mente, e parti ku no ta funshoná, ta pone ku mayoria bia e ta aktua inkorekto, loke por ta hopi peligroso. Mas hende sa di esun ku tin e malesa, por yuda tira bista òf si topa e persona ta aktuando straño, por yud’é. Tur esaki i hopi mas informashon a elaborá riba dje durante e mainta. Ta bai tin mas informashon durante e luna di sèptèmber relashoná ku luna di Demensia mundialmente. Kombinashon di potrèt ta ilustrá e diferente tarea ku a tuma lugá e mainta na Pasadia Villa Antonia djasabra 7 di sèptèmber


text:
Division Damas
Highlight Division Damas Final
More in Division Damas
-
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba...
-
SV Britannia, campeon un biaha mas ganando SV La Fama 4-0 den final di torneo “Festival Damas”
E ekipo femenino di futbol mas dominante di Aruba den e ultimo decada aki,...
-
Britannia Damas ta campeon di Aruba pa di cinco biaha consecutivo
E final di Playoff futbol Division Damas entre Britannia y RCA a resulta di...
-
Britannia y RCA ta empata sin gol den e prome wega di Playoff final Division Damas
E miho dos ekiponan e campeonato aki den Division Damas a enfrenta otro den...


text:
Nacional ta contendor pa e titulo e anja aki atrobe, esey a keda demonstra den e ultimo weganan cu a pone cu nan ta den top di e tabla di Division Honor, cu cinco siman completa ta total di golnan anota ta e diferencia entre nan y Dakota. La Fama cu un punto so te cu awo den e campeonato ta bin ta mehorando, den nan ultimo wega nan a empata 3-3 contra Estrella, ni tres dia pasa! si, La Fama ta hungando e wega aki cu dos dia so ‘technicamente’ di descanso entre partidonan, un situacion fastioso pa e club di Savaneta! Vooral despues di un desempenjo admirabel contra e club di Santa Cruz Diamars cu a pasa.
Nacional a cuminsa e wega den atake, nan no a ‘perde pa gana’ y a tuma iniciativa di biaha! Un ekipo mas descansa cu e Savaneteronan, sin duda. Te cu minuut 10, ainda La Fama no tabatin salida adecuado, pero despues e ‘berde cu blanconan’ a tira dilanti, ta mane cos nan tabata purba decifra e Dragonnan. Sin miedo La Fama a cuminsa ataka, hasta si esey kiermeen lagando apertura patras pa un contra-golpi Nortero. Toch nan a insisti y ta mane nan a sacudi Nacional, paso nan a horta e iniciativa di wega, Nacional no a spera esaki.
Nacional a hasi uso entretanto di nan contra-golpi efectivo y potente, unda Devis Oliveros den hopi oportunidad a demostra cu bo no por laga porta habri atras, nan lo probecha y drenta sigur. E wega a bira un ‘toma y dame’, sorprendentemente un hopi miho wega cu a spera. E arma secreto pa La Fama sin duda tabata pa tira Pieter Susebeek dilanti den un racha di atakenan, habriendo hopi porta p’e otro hungadonan di La Fama, manteniendo Nacional bou presion constante. Mientras cu Nacional tabata tira bek den atake, ta tur dos ekipo a lubida di defende, algo cu a pasa tambe den e wega di La Fama contra Estrella Diamars pasa.
Den un contra-golpi di La Fama na minuut 26, Susebeek, e homber di momento, cu un tiro descumunal di distancia, net pafo di area penal, a fusila portero Jose Cruz pa pone La Fama ariba 1-0. Nacional a responde di biaha y a lansa den atake trei atake, pero e gol no tabata di yega. La Fama no a replega y bai sinta defende e resultado, nan a sigui cu nan wega efectivo ey, nan tambe tabatin yegadanan, igual cu Nacional te cu halftime, e wega a keda 1-0 pa La Fama. Sorpresa tabata cu no tabatain mas gol te cu e pitaso ya cu ta hopi atakenan peligroso mes tabatin di ambos oncena.
Den e prome minuutnan di dos tempo e wega tabata ainda di banda pa banda. Ta despues na minuut 52, Nacional a cuminsa domina y ta haya nan gran oportunidad y no ta faya e biaha aki, Leo Colmenarez ta empata e wega 1-1. Despues di e gol Nacional ta sigui cu nan presion gran di, tipico di nan wega di temporada pasa, dirigi pa Valdo den medio campo, Banton den defensa y e peligrosisimo Oliveros dilanti, por cierto un Oliveros dinamico, yudando y habriendo caminda pa su companjeronan di ekipo.
Nacional ta presiona hopi y tambe ta hasi diferente cambionanan buscando e combinacion perfecto pa sali bai gana e wega aki. Claudeone Cavalcante tambe a drenta den wega, despues di basta tempo di ausencia, y ta bira un piesa clave pa e resurgencia di Nacional den e di dos tempo. E trabou insistente aki di Nacional a duna fruta atrobe na minuut 68, unda cu Javier Jimenez ta anota pa duna e Dragonnan e bentaha tan cotisia di 2-1. La Fama no a keda abou na suela, no kere, nan tambe a cuminsa bataya pa busca un empate cu lo tabata cu sabor di victoria pa nan si nan logra. Pero esaki tambe tabata nan “Waterloo”, ya cu saliendo en busca di e gol di empate, tambe a causa e apertura atras p’asina Nacional anota e gol pa sigura e victoria aki, na minuut 88, unda cu Oliveros atrobe a scapa na banda drechi, y cu un cruce perfecto ta haya Cavalcante dilanti gol pa anota pa e 3-1 decisivo! Nacional a keda cu e presion aki riba La Fama y a sigura e wega pa ora cu pitaso final a yega, un wega cu bon arbitrahe di referee Colina por cierto.
Nos ‘man of the match’ ta Devis Oliveros, hasta sin gol awenochi, pero cu yegadanan importante, asistiendo su companjeronan dilanti, facilitando e golnan. Nacional ta keda como lider provisional di Division Honor cu 13 punto. La Fama ta keda cu 2 punto, pero ta mustrando un hopi miho futbol den e ultimo weganan, nan tin hopi chens pa sali for di bom di Division Honor hungando na e manera aki.


text:
AVB
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu a duna un aporte na e futbol aki na Aruba sea como...
-
AVB/ 2 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu...
-
AVB/ 3 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
Investigacion riba proceso di inscripcion pa torneo di futbol
Recientemente e organisacion di futbol, Sport Vereniging Racing Club Aruba, SV RCA, a entrega un keho oficial relaciona cu un procedura...
-
Weganan di futbol infantil a cuminsa
Den fin di siman na Centro Deportivo Franklin Bareño a cuminsa cu e apertura di weganan di futbol infantil y hubenil...
-
Aruba ta hunga wega di clasificacion pa mundial di futbol
Recientemente Arubaanse Voetbal Bond (AVB) a confirma su participacion den e weganan eliminatorio di Campeonato Mundial di Futbol Qatar 2022, cu...
-
AVB/ 11 months ago
A prepara festival di futbol pa muchanan te cu 7 aña y un pre-campeonato te cu 11
Despues di 7 luna y mey ta warda pa loke ta e desaroyonan rond di COVID-19, Arubaanse Voetbal Bond (AVB) a...
-
FC San Nicolas ta organisa Sunrise City Cup 2020
31 di Juli 2020 FC San Nicolas ta organisa Sunrise City Cup 2020 p’e categorianan U-9 y U-11. E campeonato di...
-
Futbolistanan di AVB Academy a batisa uniform nobo
Despues di un trayecto largo di preparacion, recientemente Arubaanse Voetbal Bond (AVB) a lansa e Proyecto di “AVB Academy” den cual...
-
Academia di AVB cu van nobo pa por transporta materialnan
Arubaanse Voetbal Bond (AVB) a cumpra un van nobo na Garage Centraal y a haci esey cu un meta. Academia di...


text:
Ed Sheeran a cancela su proximo actuacionnan live di su tour Divide pa un futuro cercano despues di un accidente cu bicicleta, caminda cu ela fractura su pols y tambe su elleboog robes.
E cantante di The Shape of You a mustra su heridanan ariba Instagram diamars ultimo y a confirma cu e lo no realisa e gira den Asia despues cu auto a dale na London.
Ed mester a subi stage na Taepei, Osaka, Seoul, Tokyo, Hong Kong pero como cu ambos brasa ta herida lo bira imposibel sigui cu e show, un persona ta yude type e message nan anunciando cu e la pospone su shownan.
Hunto cu su crew, Ed su message tawata bisa: “Dokternan a confirma cu mi a sufri fracturanan na mi polis drechi y mi elleboog robes cu no ta permitimi realisa conciertonan live den un futuro cerca.
Tristo cu e por zona, esaki ta significa cu e siguiente shownan lo no por continua manera tawata planea, e cantante a agrega.
No tin un fecha ainda cu e lo ta bek ariba stage, admitiendo si cu e lo laga e proceso di cura sigui su curso: “Mi ta wardando pa wak con e proceso pa recupera ta bayendo prome cu nos pensa ariba shownan.
Ed ta bezig scuchando su fansnan despues di e incidente, y a informanan direct despues di e accidente bisando: “Mi a hayami den un accidente chikito cu bicicleta y mi ta wardando ariba algun advies medico, loke por bay afecta algun di mi proximo shownan. Keda pendiente pa haya mas news”.
Mientras e fansnan sin duda lo no a gusta cu a pospone e shownan, loke nos tur mester ta di acuerdo cune ta e recuperacion di e cantante cu ta mas importante awor aki.


text:
Santo Domingo
Santo Domingo de Guzmán (o simplemente Santo Domingo) ta e kapital i siudat mas grandi di Republika Dominikano. Su poblashon metropolitano tabata di 2.084.852 habitante na 2003 i na 2006 ta estimá un poblashon di 2.253.437 habitante. E siudat ta situá na e kosta di Laman Karibe, na e boka di e Riu di Ozama. Fundá pa Bartolomé Colón na 1496, e ta e siudat mas bieu i tabata e prome luga di dominio pa e korona spaño den e mundu nobo. E ta keda den e fronteranan di e Distrito Nacional, kual na su lugá ta grens na tres banda ku e provinsia di Santo Domingo.


text:
Showing 1–12 of 151 results
Anansi’s Defiant Webs$ 20,38 O.B Excl.
Fls 37.09
Contact, Continuity, Convergence, and Complexity in the Languages, Literatures, and Cultures of the Greater Caribbean
Edited by Nicholas Faraclas, Ronald Severing, Christa Weijer, Elisabeth Echteld, Marsha Hinds- Layne
This book, Anansi’s Defiant Webs: Contact, Continuity, Convergence, and Complexity in the languages, Literatures, an Cultures of the Greater Caribbean is a collection of articles that present a critical perspective on the languages, literatures, and cultures of the Greater Caribbean and the Caribbean diaspora. The volume incorporates invited papers as well as presentations made to the 13th annual Eastern Caribbean Islands Cultures Conference (aka the ‘Islands in Between’ Conference) which was held at the Turkeyen Campus of the University of Guyana from 4 to 6 November 2011. The contributing authors include a wide range of voices old and new from the Caribbean and beyond.
Awe no ta mi dia!$ 0,00 O.B Excl.
Fls 0.00
Derrick D. Barnes
Mi kèts ta tur na lodo.
Mi baiskel su tayer ta flèt!
Awaseru a bati mi, daña mi pèchi, nada prèt.
Kiko mas por bai robes awe?
Banko di Palabra
Fls 53.00
Thelma Anthonia
Hulandes – Papiamentu
Thelma Anthonia a traha komo kolaboradó lingwístiko na e instituto di idioma di gobièrnu di Kòrsou, Fundashon pa Planifikashon di Idioma, FPI. Den su trabou di tur dia na dicho instituto el a fungi partikularmente komo traduktor, korektor i konstruktor di èksamen na Papiamentu. Tambe el a aportá komo konsehero lingwístiko i ko-outor na diferente método pa siña papiamentu i na vários otro publikashon. Thelma Anthonia tabata miembro di komishon Standarisashon di Papiamentu.
E buki Banko di palabra básikamente ta un lista di palabra na hulandes ku tradukshon na papiamentu. E ta sirbi komo un vokabulario traduktivo pa uza banda di otro dikshonario eksistente na papiamentu. E selekshon di dato léksiko den e buki akí ta basá riba palabra i frase kompilá for di práktika diario di tradukshon i di trabounan konsultivo na Fundashon pa Planifikashon di Idioma. E buki ta kontené mas òf ménos 15.500 entrada na hulandes ku nan tradukshon na Papiamentu. Tras di tur entrada a menshoná e klase di palabra i den kaso sustantivo, kua ta e artíkulo definí na hulandes. Tin un kantidat di 110 proverbio, 420 ekspreshon, un kantidat di frase i parti di frase. E buki akí ta rekomendabel pa traduktor, intérprete, trahadó den medionan di komunikashon sosial i pa otro profeshonal.
Beibi su promé buki Bestia$ 6,87 O.B Excl.
Fls 12.50
12-18 luna
Pa beibi, peuter i kleuter ta importante pa na sierto momentu nan siña palabra nobo. E seri E promé Stapnan ta kuadra ku e desaroyo natural akí. Kada buki den e seri ta riku na imágen saká di e mundu di bo yu. Mucha ta loko ku e buki nan akí pasobra nan por deskubrí asina tantu den nan.
Kon bo por yuda bo beibi òf kleuter mas mihó ?
– Bòltu blachi di e buki huntu ku bo yu. Bo por pidi bo yu mustra un sierto bestia òf bo mes ta mustra un i pidi bo yu pa menta e nòmber.
– Abou na kada página tin ehèmpel di pregunta ku bo por hasi bo yu. Na kuminsamentu lo bo tin ku yuda, pero mashá lihé bo yu mes lo por kontestá. Asina for di chikitu bo yu ta siña pensa e mes.
Beibi su promé buki Palabra$ 6,87 O.B Excl.
Fls 12.50
12-18 luna
Pa beibi, peuter i kleuter ta importante pa na sierto momentu nan siña palabra nobo. E seri E promé Stapnan ta kuadra ku e desaroyo natural akí. Kada buki den e seri ta riku na imágen saká di e mundu di bo yu. Mucha ta loko ku e buki nan akí pasobra nan por deskubrí asina tantu den nan.
Kon bo por yuda bo beibi òf kleuter mas mihó ?
– Bòltu blachi di e buki huntu ku bo yu. Bo por pidi bo yu mustra un sierto bestia òf bo mes ta mustra un i pidi bo yu pa menta e nòmber.
– Abou na kada página tin ehèmpel di pregunta ku bo por hasi bo yu. Na kuminsamentu lo bo tin ku yuda, pero mashá lihé bo yu mes lo por kontestá. Asina for di chikitu bo yu ta siña pensa e mes.
Bibliography of the Papiamento Language$ 0,00 O.B Excl.
Fls 0.00
This bibliography, the Bibliography of the Papiamento Language, contains descriptions of publications on Papiamento.
Bich’i Kandela i Bèshi Mora
Fls 5.30
Un kuenta di tribu pemon
Riba un biahe largu un bich’i kandela ta topa un mata di bèshi mora ku ta trat’é ku mashá kariño i pidié pa kasa kuné. Pero e bich’i kandela no ke tende nada di kasamentu ku un mata asina bieu i korkobá. Despues di poko tempu e bich’i kandela ta bolbe topa ku e bèshi. Esaki a kambia bira un mata mashá bunita i e bich’i kandela ta sinti duele ku e no a kasa kuné.
Bos di buriku
Fls 7.50
Philip A. Rademaker
Philip Rademaker (1944) su promé tomo di poesia Bos di buriku a resultá un éksito. E eskritor ta konosí tambe komo aktor, deklamadó i pintor.
‘Mi ta kere den forsa di palabra. P’esei mes mi ke limitá nan uzo. Ingrediente stèrki ta uza tikitiki p’e kuminda no sali manera e famoso sòpi di Tia Meri. Pero hende ku mi ta apresiá i tin rèspèt pa nan opinion riba tereno literario a konvensé mi ku mi tin ku publiká. Ma … mi mente blo sunú bo dilanti? Ta pasobra ku su yamamentu den Kantika pa bientu Pierre Lauffer a pui mi konsenshi, m’a habri e yalusí akí pa bo lur paden.’
Bula basora$ 0,00 O.B Excl.
Fls 0.00
Erin su ruman muhé grandi ta bai kasa.
Erin lo logra haña un regalo spesial p’e?
Lesa tokante e ambiente di preparashon pa e kasamentu i siña di un tradishon spesial.
Caimin su sekreto$ 0,00 O.B Excl.
Fls 0.00
Diana Lebacs
E sustu ku tabata kima den su pechu tabata mes kayente ku e solo ku Caimin tabata para kushi den dje na port’i skol di De Tamarijn. E tabata soda pipita pa pipita. E tabata warda riba e deskonosí…
Caimin tin hamber! Mare su wela tabatin sèn pa kushiná kuminda kayente tur dia…
Nunka e no a kere ku lo el a sinti asina tantu falta di su mayornan. Nan a bai Hulanda pa buska un bida, pero nan no tabatin fin di manda pasashi p’e ku su ruman hòmber. Kon Caimin por yega na plaka?
E ora ei Caimin ta dal den Wòti. Wòti si sa kon.
E ta ofresé Caimin un djòp. Un djòp yen di aventura.
I masha peligroso tambe.
Of ta komprondé Caimin a komprondé Wòti robes?
Caquetío Indians on Curaçao during colonial times and Caquetío words in the Papiamentu language$ 27,37 O.B Excl.
Fls 49.81
Some names of Animals and Plants in Ppiamentu
Gerard van Buurt


text:
Na comienso di luna di juni a tuma lugar na Honduras e conferencia di Cartagena Convention y su protocolnan tocante siguridad di nos costanan y bida marino pa e region di Caribe. Director di Directie Natuur en Milieu (DNM) Sr. Gisbert Boekhoudt a representa Aruba y a duna su aporte como tambe a intercambia idea pa loke ta trata e retonan di awendia relaciona cu e topico di bida marino. Durante e conferencia, gobierno di Honduras a organisa un Blue Economy Summit pa encurasha un tiki mas uzo sostenibel di e recursonan cu e oceano y lama ta brinda den e region por medio di innovacion y tecnologia.
E topiconan di discusion durante e COP15 a inclui e status di e actividadnan cu e miembronan a acorda den e conferencia 2 aña pasa. Ademas kico a establece y a aporta na e plan 2019-2020 cu ta haci un yamada pa cooperacion, participacion y accion den region Caribense relaciona cu e retonan di polucion marino y perdida di biodiversidad.
Aruba tambe a forma parti den e reunion di e protocol di polucion di actividadnan cu ta origina for di actividadnan y fuentenan riba tera, e asina yama LBS (Land-Based Sources and Activities )of Pollution Protocol. Den e reunionnan aki a dirigi e atencion riba e retonan di polucion di awa preto/grijs (sewage water), e status di e prohibicion di saconan di plastic y e styrofoam ban den region di Caribe. Asina a bini cu e prome rapport di e estado/nivel di polucion marino den region Caribense.
Fuera di e COP15, a tuma lugar tambe e di 10 reunion di ‘Protocol Specially Protected Areas and Wildlife’ (SPAW). Durante e reunion a enfatisa e importancia pa conserva rifnan di coral, maneho di areanan cu tin mondi di mata di mangel. Tambe a trata e topico di acidificacion di oceano y lama den e areanan marino protegi (MPA’s). Pa por realisa e Metanan di Desaroyo Sostenibel (SDG’s) ta importante pa proteha e especienan special cu ta habita den e areanan menciona.
Loke tambe a bin den discusion tawata e fenomeno di sargassum cu nos a bin ta experiencia na Aruba y den region como cu el a bira un di e retonan di naturalesa.
DNM a aporta grandemente na e reunion cu a tuma luga na Roatan, Honduras durante e di 15 ‘Conference of Parties’ (COP15) pa e Cartagena Convention. Temanan cu sigur nos mester ta consciente di dje ora cu ta trata di conserva y proteha nos bida marino.


text:
Detenshon na Boneiru den kuadro di investigashon riba Lei di Opio .
Riba djabièrnè mainta 8 di yüli, a tuma lugá un entrada hudisial na tres kas na Boneiru. Esaki a sosodé bou di mando di Ministerio Públiko BES, realisá dor di tim di investigashon di Koninklijke Marechaussee (Kmar) den kolaborashon ku KPCN.
A listra dos kas na E.E.G. Bulevar i unu na Kaya Neerlandia. Tambe nan a listra un establesimentu situá den Kaya Grandi.
Den e investigashon a investigá sospecho pa mira si tin kuestion di violashon di lei di Opio BES.
A detené tres persona. Ta trata di tres hòmber di inisialnan E.P.d.V, P.L.C. i J.H.B.E.M. v.d.L. A konfiská diferente artíkulo entre otro un kantidat di pulchi. For di investigashon preliminar a bin sali na kla ku e pulchinan ta kai bou di Lei di Opio BES.
E investigashon ta kontinua.
Fuente: O.M.
Notisia ku bo por konfia.


text:
Tag Archives: flexpensioen
Cambionan ley di AOV/AWW entrante 1 januari 2016
Entrante prome di januari 2016 e leynan di AOV y AWW a cambia. Akinan SVb ta informa kico e cambionan aki ta. PRIMA AOV & AWW Prima AOV 14,5% (Parti di doño di trabao ta 10% y parti di trahado ta 4,5%). Prima AWW 1% (Parti di doño di trabao ta 0,5% y parti di… Mas Informacion
SVb ta introduci su Calculador di Pensioen
Otro servicio mas pa nos comunidad por ta mihor informa na momento di baha cu pensioen. Diaranson atardi den presencia di Minister Alex Schwengle, director di SVb Ir. Edwin Jacobs y hefe di Pensioen sr. Luis Tromp a introduci un servicio nobo di SVb pa nos comunidad.
Relato di Prensa Flex Pensioen
SVb ta anuncia: “Flex Pensioen” ta recompensa esunnan cu yega edad di pensioen cu un suma mas halto pa luna Haya sa mas riba bo derecho pa pospone bo pensioen!
Flex-Pensioen
Flexpensioen-AOV kico e ta?
Sesionnan di informacion tocante Flexpensioen-AOV
En conexion cu introduccion di Flexpensioen-AOV, SVb ta tene dos sesion di informacion riba e asunto aki riba e siguiente fechanan: